Энди Ғарбдан нимани кутиш керак?\nЭнди Ғарбдан нима кутишимиз керак?\nУкраина мисоли кўплаб Европа давлатлари учун яхши сигнал бўлади. Америка вақти келганда, ҳар қандай "дўстини" арзон сотиб қочиб қолиши аниқ бўлди-ку! Лекин ундан олдин улар сизни талон-тарож қилиб, бемаъни урушлар уюштиришади ва сизни ўлимга юборишади.\nТОШКЕНТ, 25 фев - Sputnik. Ғарб томонидан Донецк ва Луганск халқ республикаларини тан олганидан сўнг, ҳарбий операция бошланмасдан туриб, Россияга нисбатан санкциялар киритилган эди. Ғарб тасаввурида бу мантиқан тўғри албатта – Россия русларни қутқармаслиги керак. Руслар подвалларда ўтириши, бомбалардан қурбон бўлиши – нормал ҳолат. Агар Россия уларни ҳимоя қилишга ҳаракат қилса – уни жазолаш керак.Шу сабабли ҳам Америка Россиянинг суверен қарзига нисбатан санкция киритди, немислар эса “Шимолий оқим-2” ни тўхтатишди. Бир вақтинг ўзида Россия банкларига нисбатан диверсия уюштирилди – кутилмаганда ҳатто Армия марказий спорт клуби ҳам таъқиқ остига тушди. Ҳа тўғрида, "дунёда ЦСКАдан кучли жамоа йўқ!” (ЦСКА мухлислари ибораси)Биз улардан албатта бошқасини кутмаган ҳам эдик. Келинг энди биз Украина ҳуддига тинчлик олиб келаётганимиз учун Ғарб бизга нима билан таҳдид солаётганини батафсилроқ кўриб чиқайлик.Ҳарбий соҳада НАТО шарқий бўғинда ўз қўшинлар сонини оширишни ваъда берди. Хусусан Руминия ва эҳтимол Болтиқбўйида.Лекин Украинада эмас. “Украина ҳудудида НАТО қўшинлари йўқ ва у ерда уларни жойлаштириш режаси ҳам йўқ. Биз Украинани қўллаб-қувватлаймиз, лекин мустаҳкам кафолатлар фақат НАТО бўича иттифоқчиларга берилади”, - деди Столтенберг аниқ ва равшан қилиб.Энди иқтисод соҳасига ўтсак. Англия бош вазири Борис Джонсон “Россия иқтисодини майиб” қилишни ваъда берди. Британияда ВТБ активлари музлатиб қўйилди. Еврокомиссия раиси Урсула фон дер Ляйен янги санкциялар “Россия иқтисодий ўсишини тўхтатиб, инфляцияни кучайтиради, кредитлар нархларини ошириб, саноат базасини бузишини” ваъда берди. Ҳатто Чехия президенти Милош Земан ҳам кутилмаганда “Путинни изоляция қилишни” ва дарҳол Россияни SWIFTдан ўчиришни талаб қилди.Бу малайларнинг эгаси Жозеф Байден эса ҳозиргина Россяига қарши янги санкцияларни эълон қилди. Улар 4та Россия банклари, доллар, евро, фунт ва иена билан валюта операцияларига таалуқли. Шунингдек Россияга юқори технологияли маҳсулотлар экспортини таъқиқлашни ўз ичига олади. Ушбу чекловлар Россия ҳарбий саноати ва космик саноатига зарар етказиши керак. SWIFT дан ўчииршни – Байден истисно қилди.Россияни алоҳида дастурлардан ўчириш ва шахсан Путинга қарши санкциялар киритиш борасида берилган саволларга Байден жавоб бермади.Қисқа муддатда, агар Европа углеводородлар сотиб олишдан воз кечса, молиявий трансакциялар узилса, албатта қийинчиликлар, ноқулайликлар бўлиши мумкин. Узоқ муддатда эса – бу чекловлар бизнинг иқтисодимизни янада чуқурроқ диверсификация қилишга ва импорт ўрнини босувчи маҳсулотлар ишлаб чиқаришга олиб келади. Буларнинг барчаси саноатни ривожлантириш учун жуда яхши драйвер бўлади. Хорижда музлатилган активларга келсак, бизни шу ердам ҳам маблағларимиз бор.Лекин бизнинг ғарблик ҳамкорларимиз, айниқса Европадагилар бу санкциялар билан ўз оёқларига ўзлари ўқ узишаяптику. Улар пистолетни ўз бошларига тираб ана-мана дегунча тепкини босишга тайёр туришибди.Дмитрий Медведев уларга аллақачон газни 2000 евродан сотишга ваъда берди. Ахир бу нафақат уй хўжаликлари балким европадаги корхоналарни ҳам банкрот қилади-ку? Бу эса бутун Европани банкрот қилиши мумкин. Россияга доллар ва еврони алмаштиришни чеклаш ушбу валюталарга бўлган ишончга путр етказади. Россия экспортидан воз кечин Европанинг ўзига кўпроқ зарар келтиради.Хуллас бугунги АҚш ва Европа бошқалар иқтисодини синдирадиган даражада эмас. Аввал ўз жонларини сақлаб қолишсин. Доу-Жонс индеси санкцияларни кутиб бир кунда 830 поинтга қулади, Nasdaq булса бугун 2008 йил кризис вақтидагидан ҳам паст. Meta (собиқ Facebook) акциялари йил бошидан буён 40%, Netflix — ҳам шунча, Nvidia ва Tesla – 25%, Microsoft, Amazon, Alphabet акциялари ҳам пастга шўнғимоқда. Яъни пуфаклар ёрила бошлади.Ғарбда ҳам мутахассислар буларни албатта жуда яхши тушунишади. Guardian айни дамда Европа раҳбарлари махжлис ўтказаётган Брюсселдан репортаж оиб бормоқда. У ерда ҳозирча якдиллик кузатилмаяпти. Италия, Германия ва Кипр айрим санкцияларга қарши. Франция ва Германия жараённи секинлаштиришга уринмоқда. Улар дастлаб АҚШ ва Британия санкцияларини кутишни маъқул кўрмоқда. Хуллас ҳеч ким биринчи бўлиб ёниб турган ўчоққа бошини суқишни истамаяпти.Европаликлар иқтисодий санкциялардан ташқари айрим дипломатик “тарбиявий” чоралар ҳам қўллашмоқчи. Хусусан, Болтиқбўйи давлатлари ва Польша россияликларга сайёҳлик визалари беришни тўхтатишни талаб қилишмоқда. Ғарб элитаси сўнгги кунларда намойиш қилаётга жоҳилликни руслар тушунмайди. Умуман икки славян миллати тортишувига уларнинг аралашишга нима ҳақлари бор? Тўхтовсиз уларни бир-бирига қарши қайраш, фейклар тўқиш нима керак? Ўз ишлари билан шуғулланса бўлмайдими? Ана бозорлар қуламоқчи. Лекин ҳозир бизнинг кўз ўнгимизда Вашингтон Шарқий Европада сўнгги 30 йил давомида шуғулланган қалбаки “миллатчи” давлатлар қуриш сиёсати қуламоқда. Чехиядан тортиб Молдовагача, Албаниядан Украинагача. Варшава шартномаси ва Совет Иттифоқи вайроналари устида кўп сонли бўлмаган ўз халқини сотган элиталар қўли билан аксарият аҳолининг хоҳиш ва истакларини менсимасдан олиб борилган “миллатчи” давлат қуриш сиёсати қуламоқда.Шарқий Европа давлатлари халқлари, ўзларининг “қўғирчоқ” раҳбарларидан фарқли ўлароқ, Россия билан дўст бўлиб яшашни истайди. Бу ҳақиқат аллақачон кўпчилликка аён бўлган. Ушбу ҳудудларга кўпчиллик ўзини рус миллатига, рус маданиятига яқин ҳисоблайди. Биз ҳозир Украинада бунин гувоҳи бўлмоқдамиз. У ерда ҳеч ким Россия билан жанг қилишни истамайди. У ердагиларнинг аксарияти бизнинг одамлар.Украина ҳарбийлари оммавий равишда қурол топширмоқда. Шойгу бўлса улар учун хавфсиз коридор очиб бериш ва уларга ҳурмат билан муносабатда бўлишни топширган. Бу мутлақ тўғри қарор, чунки табиатда “украина ҳарбийлари” деган тушунча йўқ, Ғарб пропагандаси ва Киев хунтаси томонидан алданган “рус одамлари” бор.Россия армиясининг ушбу операциясини дам олиш куни уруши деб аташ мумкин эди, лекин бу аслида уруш ҳам эмас. Бу – одатий тинчликпарвар миссия. Оддий фуқаролар учун ҳеч қандай хавф йўқ. Фақат қурол-яроғ омборлари ва ҳарбий инфратузилма бўйича аниқ зарбалар берилмоқда. Қизиғи, Украинада ҳеч ким Киев режимни ҳимоя қилишни истамаяпти.Бу кўплаб Европа давлатлари учун яхши сигнал бўлади. Улар ҳозир ҳукуматни эгаллаб олган хунталарга бўй сўниш керакми йўқми яна бир маротаба жиддий ўйлаб кўришади. Ахир вақти келганда уларни арзон сотиб қочиб қолишадику? Лекин ундан олдин сизларни талон тарож қилиб, ғайриинсоний ақидаларни уқтириб ундан, бемаъни урушлар уюштиришади ва уларни ўлимга юборишади. Лекин озодлик ёнингизда, бу томонда. “Руслар келмоқда”.\nроссия, украина, нато, европа иттифоқи, владимир путин\n19:37 25.02.2022 (янгиланди: 19:38 25.02.2022)\n© Sputnik / Максим Богодвид / Фотобанкка ўтишФлаг Украины, иллюстративное фото\nТОШКЕНТ, 25 фев - Sputnik. Ғарб томонидан Донецк ва Луганск халқ республикаларини тан олганидан сўнг, ҳарбий операция бошланмасдан туриб, Россияга нисбатан санкциялар киритилган эди. Ғарб тасаввурида бу мантиқан тўғри албатта – Россия русларни қутқармаслиги керак. Руслар подвалларда ўтириши, бомбалардан қурбон бўлиши – нормал ҳолат. Агар Россия уларни ҳимоя қилишга ҳаракат қилса – уни жазолаш керак.\nШу сабабли ҳам Америка Россиянинг суверен қарзига нисбатан санкция киритди, немислар эса “Шимолий оқим-2” ни тўхтатишди. Бир вақтинг ўзида Россия банкларига нисбатан диверсия уюштирилди – кутилмаганда ҳатто Армия марказий спорт клуби ҳам таъқиқ остига тушди. Ҳа тўғрида, "дунёда ЦСКАдан кучли жамоа йўқ!” (ЦСКА мухлислари ибораси)\nРоссия ҳарбийлари миллатчи тўдага айланган Украина раҳбариятини нейтраллаштирмоқчи холос. Лекин Ғарб ОАВларида шунақа шовқин сурон кўтарилган-ки ҳисоби йўқ. “Киевга ҳужум!”, “Чернобыл учун кураш!” – деб чиққан Daily Mail, “Апокалипсис бугун!” – деб ёзган ката ҳарфлар билан Британиянинг The Sun нашри. "Уруш бўлмасин!" — деб ёхган Deutsche Welle.\nБиз улардан албатта бошқасини кутмаган ҳам эдик. Келинг энди биз Украина ҳуддига тинчлик олиб келаётганимиз учун Ғарб бизга нима билан таҳдид солаётганини батафсилроқ кўриб чиқайлик.\nҲарбий соҳада НАТО шарқий бўғинда ўз қўшинлар сонини оширишни ваъда берди. Хусусан Руминия ва эҳтимол Болтиқбўйида.\nЛекин Украинада эмас. “Украина ҳудудида НАТО қўшинлари йўқ ва у ерда уларни жойлаштириш режаси ҳам йўқ. Биз Украинани қўллаб-қувватлаймиз, лекин мустаҳкам кафолатлар фақат НАТО бўича иттифоқчиларга берилади”, - деди Столтенберг аниқ ва равшан қилиб.\nМана шунақа. Иттифоқчиларга мустаҳакам кафолат, Украинага – унчалик мустаҳкам эмас, юмшоқ кафолатлар... Нега унда уларги НАТОга тортиб кирмоқчи бўлишди, аксарият аҳоли норози бўлса ҳам? Нега у ерга "Жавелин"ларни олиб келишди, аҳолига ёғоч “калашников”лар бериб уларни Россияга қарши қайрашди? Сал хавотир пайдо бўлгандан дарҳол ташлаб қочишди. Уят-ку бу...\nЭнди иқтисод соҳасига ўтсак. Англия бош вазири Борис Джонсон “Россия иқтисодини майиб” қилишни ваъда берди. Британияда ВТБ активлари музлатиб қўйилди. Еврокомиссия раиси Урсула фон дер Ляйен янги санкциялар “Россия иқтисодий ўсишини тўхтатиб, инфляцияни кучайтиради, кредитлар нархларини ошириб, саноат базасини бузишини” ваъда берди. Ҳатто Чехия президенти Милош Земан ҳам кутилмаганда “Путинни изоляция қилишни” ва дарҳол Россияни SWIFTдан ўчиришни талаб қилди.\nБу малайларнинг эгаси Жозеф Байден эса ҳозиргина Россяига қарши янги санкцияларни эълон қилди. Улар 4та Россия банклари, доллар, евро, фунт ва иена билан валюта операцияларига таалуқли. Шунингдек Россияга юқори технологияли маҳсулотлар экспортини таъқиқлашни ўз ичига олади. Ушбу чекловлар Россия ҳарбий саноати ва космик саноатига зарар етказиши керак. SWIFT дан ўчииршни – Байден истисно қилди.\nРоссияни алоҳида дастурлардан ўчириш ва шахсан Путинга қарши санкциялар киритиш борасида берилган саволларга Байден жавоб бермади.\nАлбатта эълон қилинган ушбу чоралар анча жиддий, лекин улар бизнинг иқтисодимизга қанча зарар етказиши мумкин? Ахир бизни 2014 йилда буён тўхтовсиз санкциялар билан бомбабўрон қилиб келишаяптику. Ваъда берилган “дўзахий” санкциялар уруш бўлса ҳам бўлмаса ҳам барибир киритилар эди.\nҚисқа муддатда, агар Европа углеводородлар сотиб олишдан воз кечса, молиявий трансакциялар узилса, албатта қийинчиликлар, ноқулайликлар бўлиши мумкин. Узоқ муддатда эса – бу чекловлар бизнинг иқтисодимизни янада чуқурроқ диверсификация қилишга ва импорт ўрнини босувчи маҳсулотлар ишлаб чиқаришга олиб келади. Буларнинг барчаси саноатни ривожлантириш учун жуда яхши драйвер бўлади. Хорижда музлатилган активларга келсак, бизни шу ердам ҳам маблағларимиз бор.\nЛекин бизнинг ғарблик ҳамкорларимиз, айниқса Европадагилар бу санкциялар билан ўз оёқларига ўзлари ўқ узишаяптику. Улар пистолетни ўз бошларига тираб ана-мана дегунча тепкини босишга тайёр туришибди.\nДмитрий Медведев уларга аллақачон газни 2000 евродан сотишга ваъда берди. Ахир бу нафақат уй хўжаликлари балким европадаги корхоналарни ҳам банкрот қилади-ку? Бу эса бутун Европани банкрот қилиши мумкин. Россияга доллар ва еврони алмаштиришни чеклаш ушбу валюталарга бўлган ишончга путр етказади. Россия экспортидан воз кечин Европанинг ўзига кўпроқ зарар келтиради.\nХуллас бугунги АҚш ва Европа бошқалар иқтисодини синдирадиган даражада эмас. Аввал ўз жонларини сақлаб қолишсин. Доу-Жонс индеси санкцияларни кутиб бир кунда 830 поинтга қулади, Nasdaq булса бугун 2008 йил кризис вақтидагидан ҳам паст. Meta (собиқ Facebook) акциялари йил бошидан буён 40%, Netflix — ҳам шунча, Nvidia ва Tesla – 25%, Microsoft, Amazon, Alphabet акциялари ҳам пастга шўнғимоқда. Яъни пуфаклар ёрила бошлади.\nАлбатта Ғарб ОАВлари буларнинг барчасига Россия айбдор демоқда, лекин индекслар Ғарб элитаси хурсандчилик билан киритаётган санкциялар сиёсати туфайли қуламоқда-ку? Шу йўсинда ғарблик “ҳамкорлар” биржа ва бозорларнинг мутлақ қулашига ҳам етиб келишлари мумкин.\nҒарбда ҳам мутахассислар буларни албатта жуда яхши тушунишади. Guardian айни дамда Европа раҳбарлари махжлис ўтказаётган Брюсселдан репортаж оиб бормоқда. У ерда ҳозирча якдиллик кузатилмаяпти. Италия, Германия ва Кипр айрим санкцияларга қарши. Франция ва Германия жараённи секинлаштиришга уринмоқда. Улар дастлаб АҚШ ва Британия санкцияларини кутишни маъқул кўрмоқда. Хуллас ҳеч ким биринчи бўлиб ёниб турган ўчоққа бошини суқишни истамаяпти.\nЕвропаликлар иқтисодий санкциялардан ташқари айрим дипломатик “тарбиявий” чоралар ҳам қўллашмоқчи. Хусусан, Болтиқбўйи давлатлари ва Польша россияликларга сайёҳлик визалари беришни тўхтатишни талаб қилишмоқда.\nУкраинани қўллаб-қувватлаш шу билан якунланмоқда. Ташқаридан қараганда буни ғирт сотқинлик дейиш мумкин. Америка ва Европа раҳбалари бутун дунё кўз ўнгида Киев хунтасини кўчага чиқариб ташламоқда. Мамлакатни қуролга тўлдириб, украинларга "Қизил майдонда Абрамс” танклари ва яна бир талай саробларни ваъда бериб, биринчи хавф кўрингандаёқ ҳаммасини ташлаб қочишмоқда. Буни олдида Афғонистондан қочиш ҳеч гап бўлмай қолди...\nҒарб элитаси сўнгги кунларда намойиш қилаётга жоҳилликни руслар тушунмайди. Умуман икки славян миллати тортишувига уларнинг аралашишга нима ҳақлари бор? Тўхтовсиз уларни бир-бирига қарши қайраш, фейклар тўқиш нима керак? Ўз ишлари билан шуғулланса бўлмайдими? Ана бозорлар қуламоқчи.\nЛекин ҳозир бизнинг кўз ўнгимизда Вашингтон Шарқий Европада сўнгги 30 йил давомида шуғулланган қалбаки “миллатчи” давлатлар қуриш сиёсати қуламоқда. Чехиядан тортиб Молдовагача, Албаниядан Украинагача.\nВаршава шартномаси ва Совет Иттифоқи вайроналари устида кўп сонли бўлмаган ўз халқини сотган элиталар қўли билан аксарият аҳолининг хоҳиш ва истакларини менсимасдан олиб борилган “миллатчи” давлат қуриш сиёсати қуламоқда.\nТурли пойтахтларда умумхалқ фикрига қарши тўдалар ўзига ўзи тарих ўйлаб топиб, ҳеч қачон мавжуд бўлмаган тилларда сўзлашиб, машъалали юришлар уюштириб, нацистларни олқишлаган эди. Халқ буларнинг барчасига жим қараб турди, чунки уларга сиёсат эмас тирик қолиш, жон сақлаш керак эди. Шу сабабли ҳам ушбу давлат кўз-кўз қилган сиёсатнинг ҳиди сассиқ. Улар аксарият халқнинг фикрига қарши қурилган режимлар эди. Улар бугун фақатгина НАТО найзалари туфайли амалда ўтирибди.\nШарқий Европа давлатлари халқлари, ўзларининг “қўғирчоқ” раҳбарларидан фарқли ўлароқ, Россия билан дўст бўлиб яшашни истайди. Бу ҳақиқат аллақачон кўпчилликка аён бўлган. Ушбу ҳудудларга кўпчиллик ўзини рус миллатига, рус маданиятига яқин ҳисоблайди. Биз ҳозир Украинада бунин гувоҳи бўлмоқдамиз. У ерда ҳеч ким Россия билан жанг қилишни истамайди. У ердагиларнинг аксарияти бизнинг одамлар.\nУкраина ҳарбийлари оммавий равишда қурол топширмоқда. Шойгу бўлса улар учун хавфсиз коридор очиб бериш ва уларга ҳурмат билан муносабатда бўлишни топширган. Бу мутлақ тўғри қарор, чунки табиатда “украина ҳарбийлари” деган тушунча йўқ, Ғарб пропагандаси ва Киев хунтаси томонидан алданган “рус одамлари” бор.\nРоссия армиясининг ушбу операциясини дам олиш куни уруши деб аташ мумкин эди, лекин бу аслида уруш ҳам эмас. Бу – одатий тинчликпарвар миссия. Оддий фуқаролар учун ҳеч қандай хавф йўқ. Фақат қурол-яроғ омборлари ва ҳарбий инфратузилма бўйича аниқ зарбалар берилмоқда. Қизиғи, Украинада ҳеч ким Киев режимни ҳимоя қилишни истамаяпти.\nРус армияси бугун Украина ҳудудида нафақат ҳарбий инфратузилмани балким бутун аксил-Россия ғоясини янчиб ташламоқда. Вашингтон томонидан ўйлаб чиқилган ушбу концепция тарафдорлари сони ҳеч қачон кўп ва ҳақиқий бўлмаган. Бу ғоя фақат хўжакўрсинга сақлаб турилган. Озод бўлган Украина ҳалқи, ваниҳоят, ўз тақдирини ўзи ҳал қилиш ҳуқуқига эга бўлади.\nБу кўплаб Европа давлатлари учун яхши сигнал бўлади. Улар ҳозир ҳукуматни эгаллаб олган хунталарга бўй сўниш керакми йўқми яна бир маротаба жиддий ўйлаб кўришади. Ахир вақти келганда уларни арзон сотиб қочиб қолишадику? Лекин ундан олдин сизларни талон тарож қилиб, ғайриинсоний ақидаларни уқтириб ундан, бемаъни урушлар уюштиришади ва уларни ўлимга юборишади. Лекин озодлик ёнингизда, бу томонда. “Руслар келмоқда”.


ИнтерФУТБОЛ :: Шаҳрам Ғиёсов жаҳонда тенгсиз! Терма жамоа эса мусобақани иккинчи ўринда якунлади\nШаҳрам Ғиёсов жаҳонда тенгсиз! Терма жамоа эса мусобақани иккинчи ўринда якунлади\nМусобақанинг сўнгги кунида барча – 10 та вазн тоифасида финал жанглари бўлиб ўтди. Ана шу 10 та вазннинг тўрттасида ўзбекистонлик боксчилар рингга чиқишди.\n-49 кг. вазн тоифасида Ҳасанбой Дўсматов финалда кубалик Йоаннис Аргилагосга қарши рингга кўтарилиб, кўпгина жабҳаларда рақибидан устунлик қилди. Аммо, якунда ҳакамлар 3:2 ҳисобида кубалик боксчининг ғалабасини қайд этдилар. Натижада Ҳасанбой шахсий коллекциясига жаҳон чемпионатининг кумуш медалини қўшиб қўйди.\n-52 кг. Жасурбек Латипов кубалик Йосбани Веитиага қарши жанг ўтказди. Беллашувда кубалик боксчи 5:0 ҳисобида ғалаба қозониб, олтин медаль соҳибига айланди. Латипов эса иккинчи марта жаҳон чемпионтанинг кумуш медалига сазовор бўлди. Маълумот учун, Латипов 2013 йилда бўлиб ўтган жаҳон чемпионатида ҳам кумуш медални қўлга киритганди.\nБунга қадар ўзбекистонлик спортчилардан Муҳаммадқодир Абдуллаев ва Ўткирбек Ҳайдаров (1999 й.), Руслан Чагаев (2001 й.) ва Аббос Атоев (2007, 2009 й.)лар жаҳон чемпионлигини тантана қилишганди. Энди улар қаторига хақли равишда Шаҳрам Ғиёсов ҳам қўшилди.\nДемак, Ўзбекистон терма жамоаси Гамбургдаги жаҳон чемпионатини олтита медаль билан якунлади. Шаҳрам Ғиёсовда олтин, Ҳасанбой Дўсматов, Жасур Латипов ва Иқболжон Холдоровда кумуш, Бектемир Мелиқўзиев ва Санжар Турсуновларда бронза.\nУшбу натижаси эвазига Ўзбекистон терма жамоаси жаҳон чемпионатини умужамоа ҳисобида Кубадан кейин фахрли иккинчи ўринда якунлади ва бу борада ўзининг барча жаҳон чемпионатларидаги натижасини яхшилашга эришди. Умумжамоа ҳисобида учинчи ўрин Қозоғистон терма жамоасига насиб этди.


17:05 / 28.06.2016\nБритания ва норвегиялик олимлар Танзаниянинг Виктория кўли яқинида олиб борган тадқиқотлари натижасида, бу ерда гелий газининг улкан захираси борлигини аниқлашди. Дастлабки ҳисоб-китобларга кўра, унинг миқдори 1,5 млрд куб метрни ташкил этади, деб хабар қилинмоқда Science Alert порталида.\n«Топилган гелий кони жаҳон бўйлаб бир йилда ишлатиладиган газ миқдоридан 7 марта кўп захирага эга», — деб изоҳ беришган тадқиқотчилар. Маълумотларга кўра, бир йилда дунёнинг барча мамлакатлари тахминан 220 млн куб метр гелий газини ишлатади.\nМутахассисларнинг фикрича, Танзания яқин орада ушбу газни етказиб берувчи етакчи давлатга айланиши мумкин. Олимларнинг ўзлари, гелийнинг бошқа конларини қидириш ишларини бошлаб юборишган.\nГелий газидан металлургия, озиқ-овқат саноатида кенг қўлланилади. Бундан ташқари, сув ости кемаларининг ядро реакторларида ҳам гелийдан фойдаланилади.\nТанзания гелий Виктория кўли\nТанзанияда мактаб автобуси жарга тушиб кетиши оқибатида 34 киши ҳалок бўлди


"Ливерпуль" тарихидаги энг қиммат 5 футболчи\n29 декабрь, 2016, 22:33\nАнглиянинг "Ливерпуль" жамоаси ҳам охирги икки йилда қимматбаҳо харидларни амалга оширмоқда. Шу боис, биз клуб тарихидаги энг қиммат 5 футболчи ҳақида тўхталиб ўтмоқчимиз.\n5. Адам Лаллана - 25 млн.фунт\n"Ливерпуль" 2014 йили Англияда йил футболчиси бўлган Лалланани "Соутгемптон"дан 25 млн.фунт стерлинг эвазига сотиб олди. Адам шундан буён "қизиллар" таркибида 100 дан ортиқ ўйинда ўз ҳисобига 20 та гол ёздириб қўйишга муваффақ бўлди.\n4. Роберто Фирмино - 29 млн.фунт\n2015 йили Ливерпулликлар Германиянинг "Хоффенхайм" жамоасидан Фирминони 29 млн.фунтга харид қилишди. Бразилиялик футболчи жамоадаги иккинчи мавсумини ўтказмоқда. У ҳозирга қадар 78 беллашувда иштирок этиб, 18 та голга муаллифлик қилди.\n3. Кристиан Бентеке - 32,5 млн.фунт\n"Ливерпуль" ўтган йили ёзда Бентекени "Aстон Вилла"дан сотиб олишга қарор қилди ва ҳужумчи учун 32,5 млн.фунтни аяб ўтирмади. Белгиялик ҳужумчи жамоада бир мавсумда 42 ўйинда 10 та гол киритди ва кейинги мавсумда "Кристал Пэлас"га сотиб юиборилди.\n2. Энди Керрол - 35 млн.фунт\n2011 йили "Ливерпуль" Торресни "Челси"га сотиб юборгач, унинг ўрнига Керролни жамоага олиб келди. "Ньюкасл"дан 35 млн.фунтга сотиб олинган ҳужумчи жамоада уч мавсумда 58 беллашувда 11 та гол урди. Унинг ҳар бир голи жамоага 3 млн.фунтдан ортиқ маблағга тушди.\n1. Садио Мане - 36 млн.фунт\nБу йил ёзда "қизиллар" "Соутгемптон"дан Манени 36 млн.фунтга сотиб олиб, ўз тарихидаги энг қиммат тарнсферни амалга оширишди. Садио мавсумнинг биринчи ярмида 18 та учрашувда 8 та гол уриб, ўзи учун сарфланган пулларни оқламоқда.\nБокс | 7 май, 2021, 03:31\nҚудратилло Абдуқаҳҳоровнинг навбатдаги жанг санаси ва рақиби маълум бўлди


84 ёшли миллиардер 26 ёшли рафиқаси билан ажрашди\nДобавлено: 01.12.2016, 10:21\nБританиянинг Daily Mail газетаси, 84 ёшли австриялик миллиардер Рихард Люгнернинг 26 ёшли рафиқаси Кэти Шмитцдан ажрашганлигини маълум қилди, деб хабар берди “Gazeta.ru” нашри.\nУларнинг турмуш қурганига икки йил бўлган эди.\nКэти Шмитц – Люгнернинг бешинчи рафиқаси, немис телевидениеси бошловчиси ва Playboy нинг собиқ модели ҳисобланади. Уларнинг тўйи учрашганларидан етти ой ўтгандан кейин, 2014 йилда бўлиб ўтган эди. Люгнер тўртинчи рафиқаси билан ажрашганда, энди ҳеч қачон уйланмасликка аҳд қилганди, аммо Кэти Шмитц унинг никоҳ ҳақидаги фикрини ўзгартиришга муваффақ бўлди.\nМаълумотларга кўра, улар уруш-жанжалсиз, дўстона тарзда ажрашишган.\nЛюгнер Vienna Opera Ball га борганда унга ҳамроҳлик қилган учун машҳур аёлларга катта миқдорда пул тўлаганлиги билан ном қозонган. Унга Жоан Коллинз, Софи Лорен, Памела Андерсон, Пэрис Хилтон, Ким Кардашьянлар ҳамроҳ бўлган.


Қандли диабет ҳақида нималарни билиш керак? — Фарғона шифокори\n14.11.2018 14.11.2018 fsh.uz\nҚандли диабет- эндокрин касалликлар қаторига мансуб бўлиб, инсулин гормонининг тўлиқ ёки қисман етишмовчилиги натижасида гипергликемия — қондаги глюкоза миқдорининг давомли ортиб бориши билан кечувчи, организмдаги моддалар алмашинув жараёнлари (углевод, ёғ, оқсил, минерал ва сув-туз алмашинуви)нинг бузилиши ва қайтмас органик патологиялар келтириб чиқарувчи сурункали касаллик сифатида тавсифланади.\nБундай патологик ҳолатнинг биринчи таърифлари касалликнинг энг кўзга кўринган клиник белгилари — пешоб орқали кўп суюқлик йўқотиш (полиурия) ва қондириб бўлмайдиган ташналик (полидипсия) билан берилган. Қадимда қандли диабет касаллиги танада суюқлик ушлаб қолиш хусусиятининг йўқолиши билан кечадиган патологик ҳолат сифатида кўрилган.\nҲозирги кунда бутун дунёда бу касаллик билан 420 миллиондан зиёд инсонлар азоб чекмоқдалар. Фарғона вилоятида 2018 йил 9 ойлик ҳисоботлар якунига кўра 24 298 нафар қандли диабет касаллиги билан оғриган беморлар «Д» назоратида туради. Улардан 1854 нафари қандли диабет 1-тур, 22 444 нафари 2-тур қандли диабет билан оғриган.\nҲозирги кунда бутун дунёда қандли диабет касаллиги билан 420 миллиондан ошиқроқ инсонлар азоб чекмоқдалар. Агар самарали чоралар кўрилмаса, 25 йилдан сўнг ҳар 6 — одам, 21 аср ўрталарида эса ҳар 2 — одам ушбу хасталикка чалинади. Улардан 201 нафари болалар, 163 нафари ўсмирларни ташкил қилади.\nҚандли диабетнинг келиб чиқишига инсулин етишмовчилиги сабаб бўлишини кейинчалик бир неча олимлар ўз кашфиётларида очиб беришди. 1889 йили Жозеф фон Меринг ва Оскар Минковски меъда ости бези олиб ташланган итларда қандли диабет касаллиги белгилари пайдо бўлишини аниқладилар. 1910 йилда Эдвард Альберт Шарпей Шефер меъда ости безида жойлашган Лангерганс оролчалари ажратиб чиқарадиган кимёвий модда етишмовчилиги диабетни келтириб чиқаради деган тахминга борди. Бу моддани у инсулин ,лотинча «insula» — орол деб номлади. Меъда ости безининг эндокрин фаолияти ва инсулиннинг диабет ривожланишидаги ролини 1921 йилда Фредерик Бантинг ва Чарльз Герберт исботлади. Улар меъда ости бези олиб ташланиши натижасида диабет хасталиги ривожланган итларга соғлом итлар меъда ости бези — Лангерганс оролчалари экстрактини юбориш орқали касаллик белгиларини йўқотиш мумкинлигини кўрсатдилар. Бантинг ва Бест қорамол меъда ости безидан ажратиб олиб, тозаланган инсулинни биринчи бор 1922 йил беморларда синашди. Бу кашфиётлари учун олимлар 1923 йилда тиббиёт йўналишида Нобель мукофотига сазовор бўлишди. Шундан сўнг қандли диабетни инсулин билан даволаш жадал ривожланиб борди.\nҚондаги инсулин миқдорини аниқлаш усуллари ишлаб чиқилгандан сўнг шу нарса маълум бўлдики, қандли диабет билан оғриган бир қатор беморларда қондаги инсулин миқдори камайиши эмас, балки ошиши кузатилган. 1936 йилда жаноб Гарольд Персиваль Химсворт томонидан чоп этилган мақолада биринчи бор 1- ва 2- тур диабет алоҳида касаллик деб эътироф этилди. Бу диабет тўғрисидаги фаразларни яна ўзгартириб, бутунлай инсулин етишмовчилиги билан кечадиган 1-тур ва нисбатан инсулин етишмовчилиги билан кечадиган 2-тур диабет касаллиги борлигини кўрсатди. Диабетологиянинг охирги йилларида сезиларли ривожланишига қарамасдан ҳозирги кунда ҳам касалликка ташхис қўйишда углеводлар алмашинуви кўрсаткичлари текширилади.\nВилоят аҳолисига эндокрин хизмати вилоят эндокринология диспансерида 120 ўринли стационар шифохона, 50 қатновга эга маслаҳат поликлиника, туман ва шаҳар кўп тармоқли поликлиникасида 56 та эндокринологик хоналари мутахасислари ва Қўқон шаҳар тиббиёт бирлашмасига қарашли шифохона қошидаги 30 ўринли, Ўзбекистон ва Боғдод туманларида 20 ўринли туманлараро эндокринология бўлимлари томонидан кўрсатилмоқда.\n2006 йилдан бошлаб, 14 ноябрь БМТ томонидан «Халқаро диабетга қарши кураш куни» сифатида нишонланмоқда. Фредерик Грант Бантинг ушбу санада туғилган. Инсон пайдо бўлибдики касалланган, даво излаган ва даволанган.Тиббиёт тарихи илдизлари қадимги тамаддунларга бориб тақалади. Қандли диабет касаллиги тарихини ўрганишни қадимги Миср давридан бошлаш керак бўлади. Сабаби Мисрда яратилган эрамиздан аввалги 1500 йилда ёзилган тиббий — «Эберс папируси» да биринчи бор диабет тилга олинади. У XIX асрда Фиван қабристонлари (ўликлар шаҳри)да топилган бўлиб, анъанага биноан таржима қилиб, таърифлаб берган олим номига аталган. Демак, мисрлик табиблар уч ярим минг йил аввал диабет белгиларини бошқа касалликлардан ажрата олишган. Ўтмишдаги Мисрда ўликларга сиғиниш учун мурдаларни чиримайдиган қилиб мўмиёлаш талаб қилинган, бу эса олимларга одамларнинг ички аъзоларини ўрганиш ва тушуниш учун яхши ёрдам берган.\nЭрамизнинг 30-йилларида император Тиберия даврида яшаб ижод қилган Авел Корнелий Цельс ёзиб кетган тиббий рисолада пешобнинг кўп ишлаб чиқарилиши билан кечадиган касаллик ҳақида ёзилган. Бунинг сабабини у меъда-ичак тизимида овқатнинг нотўғри ҳазм бўлишида деб билади. Тан олиш керак, бу хақиқатга яқин.\nДиабетнинг биринчи клиник тавсифини Рим олими Аретеус бериб, у биринчи бор тиббиётга «диабет» терминини олиб кирди. Биринчи тур қандли диабет билан оғирган беморлар тезда озиб, кўп суюқлик ичиб, кетма-кет пешоб ажратадилар. Бу худди суюқлик тана орқали шиддатли оқим бўлиб ўтиб кетаётгандек бўлади. Шу сабабли Аретеус касалликка «diabainо»- грекчадан «ичидан ўтаман» деб ном берди.\nМаълумки, диабет жуда қадимги касаллик. У билан беморлар антик даврда ҳам, ўрта асрда ҳам касалланишган. Лекин энг аҳамиятлиси, ўша давр табиблари касаллик ҳақида аниқ тасаввурга эга бўлганлар. Минг йилликлар давомида шифокорлар ушбу касаллик белгиларини билишган ва бемор ҳаётини узайтира олишган. Аретеус даврида ҳам табиблар диабетни мадорнинг қуриши ва ишта-ҳанинг пасайиб кетиши, оғиз қуриб, қондириб бўлмас чанқоқлик, тез ва кўп миқдорда пешоб ажралиши, унинг ширинроқ таъмга эга бўлиши ва беморнинг кучли озиб кетиши каби белгилардан ажратиб олишган. Баъзи одамларда — асосан ёшларда, бу белгилар тез, ҳатто бехосдан пайдо бўлиб, касаллик кучли намоён бўлган. Улар гўёки бу тузалмас дард-га маҳкум этилган бўлган. Ҳозирги замон тушунчаларига кўра бу беморлар биринчи тур қандли диабет билан оғриган бўлиб, улар сурункали ҳолатнинг оғирлашишидан эмас, балки диабетик комага тушиб, нобуд бўлганлар. Бошқа турдаги (2-тур) беморлар балоғат ёши, ҳатто, кексайган даврига яқин оғриганлар. Ўтмишдаги табиблар уларни оч қолдириш, жисмоний тарбия ва шифобахш ўсимликлардан тайёрланган доривор воситалар билан даволаганлар.\nЗамонавий тиббиётда даво воситаларини танлашда касалликнинг оғир-енгил кечиши, асоратлари бор-йўқлиги ҳисобга олинади. Чунончи, беморда ирсият сабабли ёшлик пайтида инсулин етишмаганида унинг ўрнини босиш мақсадида инсулин юборилади. Кексаларда ва кўпроқ тўла кишиларда инсулин нисбатан етишмаганда шифокор тавсиясига кўра парҳезга амал қилиш зарур. Қондаги қанд миқдорини камайтирувчи воситалардан фойдаланилади. Касаллик енгил кечганда кўпинча парҳез буюрилади. Углеводлар кам истеъмол қилинади, улар ўрнига гўшт, картошка, қора нон ва бошқа маҳсулотларни истеъмол қилса бўлади. Ёғли овқатлар миқдори камайтирилади. Касаллик зўрайиб кетганда беморга сариёғ ва бошқа ёғ маҳсулотлари берилмайди. Овқат калориясининг деярли 20 фоизи оқсиллардан иборат бўлиши керак. Хаста киши истеъмол қиладиган озиқ-ов-қат маҳсулотлари витаминлар, айниқса, С ва В гуруҳ витаминларига бой бўлиши лозим. Бемор овқатни бўлиб-бўлиб ейиши керак. Инсулин билан даволанишга ўтган беморлар учун таъсири 6-8 соатдан 30-36 соатгача узайтирилган инсулинлар ишлаб чиқарилади. Шифокорнинг қатъий назоратига амал қилган беморлар кун тартиби ва парҳезга доир тавсияларга аниқ риоя қилиши, лаборатория текширувига ўз вақтида келиб туришлари зарур.\nҲар йили ноябрь ойида халқаро қандли диабетга қарши курашиш ойлиги ўтказилади. Бу ойликни ўтказишдан мақсад — инсонларга қандли диабет ҳақида, унинг хавфли омиллари, эрта ташхис қўйиш ва асоратларининг олдини олиш ҳақида кўпроқ маълумот беришдир.\nБу йилги ойлик «Қандли диабет ҳар бир оилага тааллуқли» шиори остида ташкил этилмоқда. Ойлик давомида аҳоли ўртасида қандли диабет касаллиги тўғрисида тушунтириш ишлари олиб борилади, жойларда тиббий кўриклар ўтказилади. Истироҳат боғлари ва аҳоли гавжум масканларда сайёр лабораториялар фаолияти йўлга қўйилиб, ортиқча вазн ва қондаги қанд миқдори аниқланади.\nвилоят эндокринология диспансери эндокринологи.\n← Рецептсиз бериладиган дорилар рўйхати тасдиқланди\nЎзбекистон онкологлари анжумани: таҳлил, мулоҳаза →\n14.05.2017 fsh.uz 562\n16.04.2018 fsh.uz 1 716\n24.07.2018 fsh.uz 466\n18.05.2019 fsh.uz 190


Мамлакатларимиз ўртасида турли даражадаги ўзаро ташрифлар фаоллашди. Жорий йилнинг ўзида Туркия Республикаси Бош вазири ўринбосари, ташқи ишлар вазири, миллий мудофаа вазири бошчилигидаги делегациялар Ўзбекистонда, мамлакатимиз Бош вазири ўринбосарлари, мудофаа вазири раҳбарлигидаги делегациялар Туркияда бўлди. Қатор қўшма тадбир ва форумлар ўтказилди. 25 май куни пойтахтимизда бўлиб ўтган Савдо-иқтисодий ҳамкорлик бўйича Ўзбекистон — Туркия ҳукуматлараро комиссиясининг навбатдаги мажлиси, 30 сентябрь Тошкентда ва 6 октябрь кунлари Истанбулда ўтган бизнес форумларида ҳамкорликнинг кўплаб истиқболли йўналишлари белгилаб олинди.\nТуркия Ўзбекистоннинг муҳим савдо шерикларидан биридир. 2016 йилда ўзаро савдо ҳажми 1,2 миллиард АҚШ долларини ташкил этди. Жорий йилнинг тўққиз ойида товар айирбошлаш ҳажми 29 фоиз ошди. Мамлакатимизда Туркиянинг 500 га яқин фирма ва компаниялари фаолият юритмоқда. Шу йилнинг ўзида юртимизда ушбу мамлакат -сармояси иштирокида 20 дан ортиқ корхоналар ташкил этилди, 53 компаниянинг ваколатхоналари аккредитация қилинди.\nИкки мамлакатда харидоргир бўлган юқори қўшимча қийматли маҳсулотларни етказиб бериш ва узоқ муддатли инвестициявий ҳамкорликни ривожлантириш орқали ўзаро савдо ҳажмини муттасил ошириб бориш ва диверсификация қилиш бўйича якдил фикр билдирилди. Хусусан, Ўзбекистон кенг турдаги саноат маҳсулотлари, трансформаторлар, кабель ўтказгичлар ва бошқа электротехника товарлари, полимерлар, мис ва мис маҳсулотлари, минерал ўғитлар, калава ип, мева-сабзавот, қайта ишланган озиқ-овқат ва бошқа маҳсулотларни экспорт қилиши мумкин. Шу мақсадда Савдо-иқтисодий ҳамкорлик бўйича Ўзбекистон — Туркия ҳукуматлараро комиссияси мажлисларини мунтазам йўлга қўйиш муҳимлиги қайд этилди.\nЎзбекистонда Туркиянинг етакчи компаниялари иштирокида қўшма инвестициявий лойиҳаларни амалга ошириш, энг аввало, эркин иқтисодий ва кичик саноат зоналарида минерал ва хом ашё ресурсларини чуқур қайта ишлаш асосида юқори қўшимча қийматли маҳсулотлар ишлаб чиқаришни ташкил қилиш рағбатлантирилади.\nТранспорт ва логистика масалаларига ҳам алоҳида эътибор қаратилди. Мамлакатларимизни бир-бири билан боғлайдиган транспорт йўлакларини кенгайтириш савдо-иқтисодий алоқалар ривожида муҳим омил бўлиши қайд этилди. Икки мамлакат ҳудуди орқали ўтувчи халқаро транспорт йўлакларининг рақобатдошлиги ва жозибадорлигини ошириш мақсадида транзит тарифларини мақбуллаштириш ва -преференциялар тақдим қилишга келишиб олинди.\nТуркия Ўзбекистонда буюк алломалар меросини ўрганиш, жаҳолатга қарши маърифат -билан курашишга қаратилган ташаббуслар ва амалий ишларни юқори баҳолайди. Самар-қандда бунёд этилаётган Имом Бухорий халқаро илмий-тадқиқот маркази ва Тошкентда ташкил қилинаётган Ислом цивилизацияси маркази бу борада улкан аҳамият касб этади. Олимлар ва илмий марказлар ўртасидаги алоқалар, маънавий ва маданий меросни биргаликда ўрганишга қаратилган лойиҳалар халқларимиз дўстлигини янада мустаҳкамлашга ҳисса қўшади.\nМузокаралар якунида Ўзбекистон ва Туркия ўртасидаги ҳамкорликнинг турли соҳаларига доир 20 дан зиёд ҳужжатлар имзоланди.\nЎзбекистон Республикаси Президенти Шавкат Мирзиёевнинг Туркия Республикасига -давлат ташрифи давом этмоқда.\nМазкур рукндаги бошқа мақолалар: « Ўзбекистон Президенти Туркияга келди\tШавкат Мирзиёев Туркия парламентига ташриф буюрди »


АЛЕКСАНДР КЛЕЦКОВ: «FАЛАБА «ДИНАМО»НИ БАТАМОМ ЎЗГАРТИРДИ»\nНиҳоят, 8-турга келиб Самарқанднинг «Динамо» жамоаси чемпионатдаги илк ғалабасини қўлга киритди. Равшан Ҳайдаров бошқарувидаги дебют ўйинда кўҳна шаҳарликлар Александр Клецковнинг ягона голи эвазига «Бухоро»ни мағлуб этишди. Мавсум арафасидаги трансферлар давомида «Динамо»нинг энг кўзга кўринган харидларидан бири бўлган ушбу таниқли ҳимоячи мухлислар ишончини оқлашга ҳаракат қилмоқда. Куни кеча Александр Клецков клуб расмий сайти учун интервью берди.\n- Саша, авваламбор узоқ кутилган ғалаба билан табриклаймиз. Ўйиндаги ғалабада мураббийлар штабидаги ўзгаришлар қанчалик таъсир этди?\n- Менимча, ушбу ўйин олдидан клубимизда рўй берган ўзгаришлар жамоамизга ижобий таъсир қилди. Янги мураббийлар ўйингача бўлган беш кун ичида жамоага ўзгача руҳ олиб кира олишди. Ҳар бир футболчи машғулотларга ҳам янада жиддийроқ муносабатда бўлди. Мураббийлар ва раҳбариятнинг футболчилар руҳиятини кўтара олишгани, якунда ўз самарасини берди, деб ўйлайман. Ўйиндан олдин ўзимиз ҳам бирлашиб, барча натижа учун жонини бериши зарурлиги уқтирилди. Кўрдингиз, бутун жамоа бир-бирининг хатосини тўғрилаб, якдил бўлиб ўйнади. Ўйинда биз устунлик қилдик ва якунда мухлисларимизни хушнуд этдик. Хуллас, омадсизликка барҳам берганимиздан барчамиз бир-биримизни табрикладик. Ўйиндан олдин ва кейин мураббийлар ва клуб раҳбариятининг бизни қўллаб-қувватлаганлиги катта рол ўйнади ва бунинг учун уларга раҳмат. Fалаба, иштиёқ жамоани батамом ўзгартирди.\n- Fалаба тўпини пенальтидан сиз киритдингиз. Нуқтага айнан сиз яқинлашишингиз олдиндан аниқмиди?\n- Йўқ. Йигитлардан ҳеч ким яқинлашмагач, жавобгарликни ўз бўйнимга олиб тўпга яқинлашишга қарор қилдим. Сўнгги дақиқа, ғалаба тўпи бўлиши мумкинлиги учун совуққонлик билан зарба бериш талаб этиларди. Голни мен урган бўлсамда, бу ғалабада бутун жамоанинг ҳиссаси катта бўлди. Чунки, ушбу ўйин кўрсатдики биз – бир оиламиз.\n- Пенальтини «Паненько услуби»да қойилмақом тарзда амалга оширдингиз. Одатда пенальтини мана шундай амалга оширасизми?\n- Шундай деса ҳам бўлади. Дарвозабонга қараб, тўпни айёрона зарба билан дарвозанинг ўрта қисмига йўллашни ёқтираман. Икки йил давомида Хитой суперлигасида тўп суриб 5 маротаба гол урган бўлсам, улардан 3тасини айнан худди шу усулдаги пенальтилардан киритганман.\n- Ўтган етти ўйиндаги тўрт мағлубиятни айнан нима билан изоҳлаган бўлардингиз?\n- Биз ушбу баҳсларда оғир баҳсларни ўтказдик. Дастлаб, Фарғонада «Нефтчи»га қарши йўқ жойдан киритилган пенальти эвазига мағлуб бўлдик, кейин эса чемпионлик учун кураш олиб бораётган уч жамоа «Пахтакор», «Бунёдкор» ва «Локомотив» клубларига қарши баҳсларда мағлуб бўлдик. Бу жамоалар нисбатан кучли таркиб ва тайёргарликка эгалар. Бизнинг жамоамиз эса анча ёш ва шу йил қайтадан йиғилди. Иккинчи давра арафасида жамоа анча кучаяди деб ўйлайман. Fалабадан кейин жамоамизда катта ишонч, иштиёқ пайдо бўлди ва буёғига биз ҳам мухлисларимизни хурсанд этишда давом этамиз.\n- Шартномангиз неча йилга тузилган? Жамоада молиявий муаммолар йўқми?\n- «Динамо» билан 2014 йилга қадар шартнома имзолаганман. Клубда молиявий жиҳатдан ҳеч қандай муаммо йўқ ва «Динамо» раҳбарияти мажбуриятларини ўз вақтида бажариб келмоқда.\n- Бу йил «Пахтакор», «Бунёдкор» ва «Локомотив»нинг чемпионлик учун кураш олиб бориши тахмин қилинмоқда. «Динамо» бу учта гранд рақиб билан ўйнаб бўлди. Сизнингчи, айнан қайси жамоа нисбатан кучлироқ кўринди?\n- Бу саволга аниқ жавоб беришим қийин. Чунки, улар орасидан «Пахтакор»да кўп йиллар ўйнаганман ва бу жамоа менга қадрдон. Айнан «Пахтакор»да ўсиб-улғайдим, жамоадагиларнинг барчаси мен учун қадрдон. Фикримча, шахсан менга айнан «Пахтакор» нисбатан кучлироқ кўринди. Жамоанинг потенциали юқори. Кейинги ўринларда «Бунёдкор» ва «Локомотив»ни айтган бўлардим.\n- Сиз «Пахтакор»да Равшан Ҳайдаров билан ишлагансиз. Бу мураббийни қайси жиҳатларини алоҳида таъкидлайсиз?\n- Равшан Акмалович терма жамоа ва «Пахтакор»да ишлаб катта тажриба тўплаган. Хорижда тажриба алмашиб, Европадан кўп нарсаларни ўзлаштириб қайтган. Жамоа билан ишлашда, футболчиларни руҳлантиришда етук мутахасис деб биламан. Тактик ва техник жиҳатдан ҳам футболчиларга ўз сўзини уқтира олади.\n- Давра якунига қадар беш тур қолди. Ушбу учрашувларда «Динамо» тенгкучли рақибларга қарши майдонга тушади. Ёзги танаффус олдидан вазиятни ўнглаш имконияти қай даражада?\n- Албатта, пешқадамлар билан ўйнаб бўлганлигимиз яхши, аммо ҳозирда осон ўйиннинг ўзи йўқ. Ҳар бир очко учун бор куч ва имкониятни ишлатмасангиз ютқазишингиз аниқ. Шундай экан, барчамиз бирлашаб бу вазиятдан чиқиб кетишга интиламиз. Бунинг учун биринчи қадам ташланди ва ғалабага эришдик. Навбатдаги турга қадар икки ҳафта вақт бор ва «Сўғдиёна» билан ўйин олдидан Тошкентда бир ҳафта давомида пухта тайёргарлик кўрамиз. Буёғига орқага йўл йўқ, фақат олдинга бориш керак. Бу йўлда бизни мухлисларимиз қўллаб-қувватлаб туришса, ўйлайманки биз кўзлаган мақсадимизга эриша оламиз. Давралар оралиғида жамоамиз янада кучайиб, мухлисларнинг ишончини оқлашига ишонаман.\nЎқилди (марта): 2024. Киритилган сана: 2013-05-17 00:00:00.


«Агар биз ота-оналарини ҳам рўйхатга киритсак, давлат хизматчиси барибир ‘лазейка’ топади» - Акмал Бурҳонов - Zamin.uz\n10:33 / 03.07.2021\n«Агар биз ота-оналарини ҳам рўйхатга киритсак, давлат хизматчиси барибир ‘лазейка’ топади» - Акмал Бурҳонов\nЎзбекистонда 2022 йил 1 январдан бошлаб Президент фармони лойиҳасида давлат хизматчилари, давлат улуши 50 фоиздан ортиқ бўлган ташкилотлар, давлат корхоналари ва муассасалари раҳбарлари ҳамда ўринбосарлари, шунингдек, уларнинг турмуш ўртоқлари ва вояга етмаган фарзандларининг даромадлари ва мол-мулкини мажбурий декларация қилиш тизимини жорий этиш таклиф қилинмоқда.\n1 июль куни бўлиб ўтган матбуот анжуманида Коррупцияга қарши курашиш агентлиги директори Акмал Бурҳонов «Gazeta.uz»нинг нега ушбу процедура яқин қариндошлари — ота-она, ака-ука, опа-сингиллар, катта ёшдаги фарзандлар ва бошқаларни қамраб олмайди, деган саволига жавоб берди.\n«Дастлаб, менда барча қариндошлар, шу жумладан, турмуш ўртоғининг ота-онаси, ака-ука ва опа-сингиллари ҳам бўлиши керак деган фикр бор эди. Аммо ушбу процедура тўлиқ амалга оширилган аксарият мамлакатларда олиб борилган тадқиқотлар давомида [шуни аниқладикки] декларацияни нафақат давлат хизматчилари, балки оддий фуқаролар ҳам топширар экан», — деди Акмал Бурҳонов.\nАкмал Бурҳоновнинг сўзларига кўра, биринчи босқичда фақат давлат хизматчилари, уларнинг турмуш ўртоқлари ва вояга етмаган болаларини қамраб олиш режалаштирилган.\n«Баъзида уларнинг опа-сингиллар ва ака-укалар билан тушунмовчилик келиб чиқиши ҳолати кузатилиши мумкин. Уларда ‘Нега мен акам учун жавобгар бўлишим керак? У давлат хизматчиси эмас-ку. Конституциявий ҳуқуқларим... нега буни ошкор қилишим керак, нега акам учун жавобгар бўлишим керак?’ деган саволлар бера бошлайди. Болаларга келсак, улар вояга етганидан кейин нимага улар ота учун жавобгар бўлиши кераклигини айтиши мумкин», — деди Коррупцияга қарши кураш агентлиги раҳбари.\nАкмал Бурҳонов, шунингдек, декларация тизими жорий этилгандан сўнг давлат хизматчисининг баъзи қариндошлари оддийгина даромадлари ва мол-мулклари тўғрисида маълумот бермасликлари мумкинлигини таъкидлади.\n«Шундай бўлиши мумкинки, давлат хизматчиси турмуш ўртоғининг ака-укалари ва ота-оналари нотўғри маълумотларни киритиши ёки умуман уни ошкор қилмаслиги мумкин. Ўрганиш пайтида биз давлат хизматчисига маълумотни киритмаганини таъкидласак, у бунга жавобан: ‘Мен нима қилишим керак? Қайнотам (қайнонам) маълумот бермади, биз жанжаллашгандик’, дейди», — деб тушунтирди Бурҳонов.\nАгентлик директори барча фуқаролар мажбурий декларация тизимига ўтгунча ҳар доим бўшлиқлар (лазейка) бўлади деб ҳисоблайди.\n«Агар биз ҳозирда ота-она, ака-ука ва опа-сингилларни ҳам декларация берувчилар рўйхатига қўшсак, давлат хизматчиси барибир ‘лазейка’ топади. У мулкни дўстлари, танишлари ва бошқалар номига рўйхатдан ўтказади. Шунинг учун, биринчи босқичда, ҳозирча биз фақат шуни (турмуш ўртоқлари ва вояга етмаган болаларини) таклиф қиламиз. Тизим амалиётга татбиқ этилгандан сўнг зарурат туғилса, ушбу рўйхатни кенгайтириш мумкин», — деди Акмал Бурҳонов.\nНима учун давлат хизматчиларининг харажатлари декларацияга киритилмайди\nПрезидент фармони лойиҳасида давлат хизматчиларининг харажатлари тўғрисидаги банд декларация тизимига киритилмаган. Акмал Бурҳонов харажатларнинг киритилиши декларацияни текширадиган ваколатли орган (Коррупцияга қарши курашиш агентлиги) томонидан коррупция омилларининг кўпайишига олиб келиши мумкин деб ҳисобланади.\n«Харажатга овқатланиш ва совғаларни ҳам киритишимиз керакми? Бу жараённи мураккаблаштиради. Шунинг учун биринчи босқичда биз ихчам [жараён] қиламиз», — деди Бурҳонов.\nУнинг фикрига кўра, йил охиридаги даромад ва мол-мулк ўртасидаги фарқни таҳлил қилиш биринчи босқичда катта қадам бўлади.\n«Биз мулкни қамраб олишни кенгайтирмоқчимиз. Ушбу концепция доирасида биз нафақат кўчмас мулкни, балки автомобилларни, шунингдек, қиймати маълум миқдордан ошиб кетадиган объектларни ҳам кўриб чиқамиз. Бу ҳам харажатларга киритилади», — деди Акмал Бурҳонов.\nЭслатиб ўтамиз, 2019 йилнинг октябрь ойида 2020 йил 1 январдан бошлаб Ўзбекистонда давлат хизматчилари айрим тоифаларининг мол-мулкини, даромадлари ва харажатларини декларациялаш тизимини босқичма-босқич жорий этишга қаратилган Президент қарори лойиҳаси жамоатчилик муҳокамасига қўйилганди.\nҚарорга кўра, давлат хизматчиларининг мол-мулки, даромадлари ва харажатларини декларациялашнинг ягона ахборот тизимини жорий этиш режалаштирилган. Шунингдек, Президентга ҳам йил давомида ишлаб топган пули ҳақида ҳисобот топшириш мажбурияти юклатилиши мумкин. “Замин” янгиликларини “Youtube”да кузатиб боринг\nЯнгиликлар » Жамият » «Агар биз ота-оналарини ҳам рўйхатга киритсак, давлат хизматчиси барибир ‘лазейка’ топади» - Акмал Бурҳонов


БМТ бош котиби порахўрликда айбланди\n09:18 / 25.12.2016 15025\nБМТнинг амалдаги бош котиби ва Жанубий Кореянинг собиқ ташқи ишлар вазири Пан Ги Мун пора олишда айбланди. Бу ҳақда 24 декабрда Sisa Journal нашри журналистик тергови натижаларига кўра чоп этилган мақолада айтилган.\nМақолада айтилишича, Пан Ги Мун тадбиркор Пак Ён Чхадан "совға" сифатида умумий ҳисобда 230 минг доллар олган. Тадбиркор БМТ бош котибига дастлаб 2005 йил 3 майда 200 минг доллар берган. Бу ўшанда ташқи ишлар вазири лавозимини эгаллаган Пан Ги Мун Сеулга ташриф билан келган вьетнамлик ҳамкасби билан музокаралар ўтказгандан кейин юз берган.\nНашрнинг таъкидлашича, ўшанда Вьетнамнинг Жанубий Кореядаги фахрий консули бўлган Пак пулларни спорт сумкасида олиб келган. 2007 йилда тадбиркор БМТ бош котибига яна 30 минг доллар берган.\nБМТ бош котиби ҳам, тадбиркор ҳам бу айбловлар ҳақиқатга мос келмаслигини айтишди. БМТ бош котиби уларни бўҳтон деб атаб, журнал устидан судга шикоят қилишини айтди.\nҚашқадарё вилоятининг «Сувоқова» ДУК мутахассиси пора билан ушланди\nЯна бир ҳоким ўринбосари ва кадастр бўлими мутахассиси ушланди\nҚаршида 90 кишининг заҳарланишига сабабчи бўлган киши пора бераётиб қўлга олинди


“ҚЎШИМЧА ҚИЙМАТГА” ЭГА МОБИЛ АЛОҚА ХИЗМАТЛАРИ – VALUE-ADDED SERVICE (VAS) - Истеъмолчилар ҳуқуқларини ҳимоя қилиш Агентлиги\nАлоқа хизматлари бозоридаги юқори рақобат туфайли, мобил алоқа компаниялари анъанавий хизматлар кўрсатиш билан бирга даромад олиш мақсадида қўшимча хизматларни кўрсатишга ҳам ҳаракат қилади.\nТурли манбаларга кўра, мобил алоқа компанияларининг овозли қўнғироқлар ва хабарлар жўнатиш хизматидан тушумлари борган сари камайиб бормоқда. Шунинг учун, улар мижозлар учун янги хизматларни жорий этишмоқда, телевизион ва мусиқий контент тақдим этиш, мобил иловалар ва мобил тижоратдан фойдаланиш, бир сўз билан айтганда VAS хизматларини (қўшимча қийматга эга хизматларни) кўрсатиш компаниялар учун даромад топишнинг яна бир йўли сифатида хизмат қилмоқда.\nМобил алоқа хизматлари кўрсатувчи компаниялар стандарт овозли қўнғироқлар ва факсли узатмалардан ташқари SMS, MMS ёки WAP орқали мобил телефонга етказиладиган “Қўшимча қийматга” эга ахборот-кўнгилочар хизматларни тақдим этади. VAS хизматларига мусиқа ва видеоклиплар, онлайн ўйинлар, янгиликлар, SMS орқали танишиш ва пул викториналари киради. Хизматлар одатда махсус қисқа код ёрдамида учинчи томон – контент-провайдерлар (CP) томонидан тақдим этилади.\nҚЎШИМЧА ХИЗМАТ УЧУН ТЎЛОВЛАР одатда тўғридан-тўғри абонентнинг мобил ҳисобидан ечиб олинади.\nХизматларнинг 2 тури мавжуд:\nБир марталик харид – сиздан хизмат учун сўров бўйича бир марталик тўлов олинади.\nОбуна хизмати – сиздан маълум бир вақт учун ёки ҳар бир пост/контент учун тўлов олинади. Обуна хизматлари одатда обунани бекор қилгунингизча автоматик равишда янгиланади.\nҲурматли истеъмолчилар, ушбу хизматга обуна бўлишдан олдин, хизматнинг бош саҳифасида қуйидаги маълумотлар кўрсатилганлигини аниқланг:\n1) Хизмат нархи – сиз юборган ёки қабул қилган ҳар бир SMS нархи.\n2) Хизмат давомийлиги – хабарларни қайси муддат ичида қабул қилишингиз.\n3) Хизматни бекор қилиш – хизматни бекор қилиш ва тўхтатиш бўйича кўрсатмалар.\n4) Контент-провайдер билан алоқага чиқиш маълумотлари – компаниянинг тўлиқ номи, манзили шунингдек ишонч телефонининг рақами.\nСўнгги пайтларда юртимизда контент-провайдерлар томонидан турли хил викториналар ва бошқа пуллик хизматларга уланишда истеъмолчилар ҳуқуқларининг бузилиш ҳолатлари тез-тез учраб турибди. Истеъмолчилар ҳуқуқларини ҳимоя қилиш агентлигига абонентларнинг розилигисиз (уларнинг билдиришисиз) пуллик хизматларга, шу жумладан контент-провайдерларга автоматик уланиб қолиш борасида мурожаатлар келиб тушмоқда. Контент-провайдерларнинг ушбу ҳаракатлари “Истеъмолчиларнинг ҳуқуқларини ҳимоя қилиш тўғрисида”ги Қонуннинг 21-моддасини, шунингдек телекоммуникация хизматларини кўрсатиш қоидаларининг 149-бандини тўғридан-тўғри бузилиши ҳисобланади.\n1) Ҳар қандай алоқа хизматига уланишдан олдин тўлов ва хизматларнинг шарт ва қоидаларига тушунганингизга ишонч ҳосил қилинг.\n2) Нотаниш ёки шубҳали SMS-хабарлардан иборат бўлган хизматга обуна бўлманг.\n3) Интернетдаги шубҳали баннерларни ёки “Соврин ютдингиз” қабилидаги SMS-хабарлардаги ҳаволаларга кирманг.\n4) Нотаниш ёки шубҳали веб-саҳифаларга мобил телефон рақамингизни киритманг, мисол учун, саҳифада “Сизнинг телефонингизда вирус бор” деган хабар пайдо бўлса ва уни ўчириш учун телефон рақамингизни киритиш зарур бўлса, асло рақамингизни киритманг.\n5) Сизни фишинг сайтларига олиб бориши мумкин бўлган рекламалардан эҳтиёт бўлинг (бу асл нусхадан тўлиқ ёки қисман кўчирилган, лекин оригинал бўлмаган сайт).\n6) Расмий Google Play Store ёки Apple App Store ташқари учинчи томон дастурларини ўрнатишда эҳтиёт бўлинг.\n7) Учинчи томон дастурларига телефонингиздан SMS хабар юбориш учун рухсат беришдан бош тортинг.\n8) Сизга обуна бўлмаган ёки фойдаланмаган хизматлар учун ҳақ олинмаслигига ишонч ҳосил қилиш учун SMS-хабарларни ва телефонингиз ҳисобини мунтазам равишда ва синчковлик билан текшириб туринг. Оила аъзоларингизга (айниқса ёш болаларга) хизматларга уланиш учун тўловлар бўлиши мумкинлигини тушунтиринг.\nТелекоммуникация хизматлари соҳасида сизнинг истеъмолчилар ҳуқуқларингиз бузилган тақдирда, бу ҳақида ваколатли назорат органларига хабар беришингизни ёки Aгентликнинг 1159 ишонч телефони орқали боғланишингизни сўраймиз.\nCategories: Тавсиялар, Янгиликлар 09.04.2021


Канада қатор давлатлар, жумладан Ўзбекистон учун...\n19.09.2019 10:27 0 2676\nКанада ташқи ишлар вазирлиги ривожланаётган давлатлар, шу жумладан Ўзбекистон фуқароларининг Канадада олий таълим олиши учун грантлар ажратди. Бу ҳақда блогер Фарҳод Файзуллаев ўз каналида маълумот берди.\nГрантнинг номи – Study in Canada Scholarships. Инглиз тилида батафсил.\nГрантни Ўзбекистон фуқаролари, қаердан яшашларидан қатъий назар (Канадада доимий истиқомат қилувчилар бундан мустасно) қўлга киритишлари мумкин.\nГрант олиш учун ҳужжатлар қачон топширилиши керак?\nГрантга ҳужжатлар 2020 йилнинг январь ва март ойлари оралиғида қабул қилинади. Ҳужжатлар Канада ўқув юртлари томонидан топширилади, талаба томонидан эмас.\nГрант олиш учун ўқишни қачондан бошлаш керак?\nАбитуриент ўқишни 2020 йил сентябрида ёки 2021 йили февралида (қишки семестр) бошлаши керак. Ундан кеч ёки вақтли бошлаган талабаларга ушбу грант тааллуқли эмас.\nГрант қандай ҳаражатларни қоплайди?\nГрант бир йилга берилганда 60 минг, икки йилга берилганда 120 минг Канада долларигача бўлган ҳаражатларни қоплайди. Грант талабага пул кўринишида берилмайди, балки ҳаражатлари қоплаб берилади.\nВиза, Канадага бориш ва ўқиш тугаганда ватанга қайтиш учун самолёт билети, таълим контракти суммаси, уй-жой, еб-ичиш, тиббий суғурта, ойлик «проездной», китоблар ҳаражатлари қоплаб берилади.\nФақат талабанинг ҳаражатлари қопланади; у билан бирга келган оила аъзолари ҳаражатлари қопланмайди.\nГрант қандай ўқув даражасини қоплайди?\nГрант Канада университетлари, техникум, профессионал коллежларида тақдим қилинаётган дастурларни қоплайди. Бунга профессионал диплом, бакалавр, магистр даражалари киради.\nГрант қанча муддатга берилади?\nГрант бир ёки икки йилга берилади, ундан кўпига эмас.\nКанадада бакалавр даражаси учун 3–5 йил ўқиш керак (программага қараб). Аммо грант максимум 2 йилга берилади. Икки йил грант ёрдамида ўқиб, учинчи йилини ўз чўнтагидан тўлаш мумкин эмас. Грант фақат максимум икки йил ичида тугайдиган дастурлар учун берилади.\nГрантнинг минус томони шундаки, бу грант ёрдамида бакалавр дипломини олиш мумкин эмас. Аммо магистр даражасини олиш учун фойдаланиш мумкин.\nГрант қандай соҳаларга ўқиш учун берилади?\nИсталган соҳалар қопланади, ҳеч қандай чеклов йўқ.\nГрант олиб, ишласа ҳам бўладими?\nБу сизнинг визангизга боғлиқ. Талаба визасини олганда, ишлашга таъқиқ қўйилмаган бўлса, унда ҳафтасига маълум соат ишлашга рухсат берилади.\nГрант олиб, ўқиш тугаганидан кейин ватанга қайтиб кетиш мажбурийми?\nБу сизнинг визангизга боғлиқ. Талаба визасини олганда, ватанга қайтиб кетиш мажбурийлиги кўрсатилмаган бўлса, Канадада қолиш имконияти бўлади.\nГрантни олиш учун инглиз ёки француз тилини қай даражада билиш керак?\nГрантни олиш учун инглиз ёки француз тилини сиз кирмоқчи бўлган ўқув юрти белгилаган даражада билиш керак.\n1. Абитуриент ўқишга киришга ҳужжат топширади, анкетасида ушбу грантни олишга қизиқиши борлигини кўрсатади.\n2. Олий ўқув юрти абитуриентни ўқишга қабул қилади.\n3. Ўқув юрти (талаба эмас) Канада ҳукуматига ушбу талабага грант берилишини сўраб ҳужжат юборади.\nҲаракатни нимадан бошлай?\nАввало, инглиз тилини пухта билишингиз керак. Адашмасам, IELTS'дан камида 7 балл бўлиши керак.\nКейин ушбу сайтни яхшилаб ўрганиб чиқиш керак. Бу ерда грант ҳақида батафсил маълумот берилган.\nИннакейин, Канадада ўқиш учун ўқув юртини танлаш, унга ҳужжат топшириш ва унга кириш керак.\nЁрдам керак бўлса қуйидаги фирмаларга мурожаат қилишингиз мумкин. Албатта, ёрдам бепул бўлмайди, пуллик:\n2. Канадада лицензияга эга Раҳмад ака Собировнинг фирмаси – https://sobirovs.com/\nУшбу постдаги маълумот грант расмий сайтидаги маълумотга зид келса, расмий сайтдаги маълумот ҳақиқийдир. (муаллифдан)\nХориж 09/07, 08:09\nВелосипедчи аёл 20 кунда қарийб 6000 километр йўл босди


«Берлин – Оққўрғон» фильми: Бўлмағур саволларга...\n15.12.2018 11:34 0 2732\nТаниқли режиссёр Зулфиқор Мусоқов суратга олган «Берлин – Оққўрғон» бадиий фильмининг журналистлар учун уюштирилган тақдимоти бўлиб ўтди.\nАлишер Навоий номидаги киносаройнинг кичик зали журналистлар билан гавжум бўлди. Тақдимотни тележурналист Шоира Рауфбоева олиб борди. Премьера бошланишидан олдин режиссёр Зулфиқор Мусоқов мазкур фильм 18 дан катта ёшдагилар учун мўлжалланганини айтиб, ёш болаларни олиб кирмаслик, томоша пайтида мобиль телефондан фойдаланмасликни сўради. Шундан сўнг «Берлин – Оққўрғон» намойиш этилди.\nФильм, асосан, иккинчи жаҳон урушининг мудҳиш манзаралари, оғир асоратлари ҳақида. Режиссёр бу даврни бугунги кун билан боғлай олган. Фильмда ҳужжатли хроникаларга ҳам мурожаат қилинган. Эътиборлиси, тарихий факт ва далиллар билан томошабинни экран ортида режиссёрнинг ўзи таништириб боради.\nШахсга сиғиниш даври, бир оила мусибати, қишлоқ аҳлининг камтарона ва оғир ҳаёти бор ҳақиқати билан очиб берилган. Мусоқовнинг барча фильмларида бўлганидек, «Берлин – Оққўрғон»да ҳам севги-муҳаббат алоҳида ўрин эгаллаган. Қўзивой ва Гулшоданинг пинҳоний ва ошкора туйғулари фильм мотивини ташкил этади. Қизнинг отаси қатағонга учрагани етмагандек, унинг ўзи ва онасини ўн ярим йилга қамаш тўғрисида ҳукм чиқарилади. Бунга чидай олмаган қиз ўзини сойга отади. Онасини қамаб, олис ва совуқ ўлкага сургун қиладилар. Қарангки, бахтли тасодиф туфайли у ҳибсдан озод этилади. Қизи Гулшода ҳам ўлмаган, қишлоқ аҳли томонидан қутқариб қолинган эди.\nФильм кутилмаган қизиқарли сюжетларга бой. Воқеалар гоҳ Ўзбекистон, гоҳ Россия, гоҳ Германияга кўчади. Сталин, Гитлер образлари намоён бўлади. Германиядаги оилаларнинг ҳам абгор аҳволи, қатағон ва қатл этилиши кўрсатилади. Қўрқоқ ва хоин Ҳанс оғир қилмишлари учун қанчалик яшириниб, эҳтиёт чорасини кўрмасин, барибир қасос ўтининг қурбони бўлади.\n«Берлин – Оққўрғон» – кўзда ёш билан кўриладиган фильм. Ушбу киноасарни бугунги ёшлар қабул қилмаслиги мумкинлиги ҳақидаги режиссёрнинг хавотирида жон бор. Буни премьерадан кейин уюштирилган савол-жавоблардаги айрим иддаолар ҳам исботлаб берди. Баъзи ҳамкасбларнинг оддий лавҳалардан нотўғри хулоса чиқаргани, жўн фикрлагани, нотўғри талқин қилгани, ножоиз саволлар бергани савияси ҳаминқадар эканлигини намоён этди. Сўраганнинг айби йўқ, дейдилар, бу тўғри. Аммо гоҳида биргина бўлмағур савол ҳам ҳафсалани пир қилиши бор гап! Зотан, юздан ошиқ актёр ва актрисаларни ўзида жамлаб, бир ярим йил мобайнида суратга олинган «Берлин – Оққўрғон» – кенг масштабли киноасар. Зеро, у шунчаки ишланмаган, балки олти йил тайёргарлик кўрилган. Архив материалларидан фойдаланилган. Жаҳон ижтимоий-сиёсий ҳаётини ёритиш билан бирга ўзбекнинг тақдирини очиб берувчи миллий фильм у. «Ўзбеккино» агентлиги раиси Фурқат Зокиров айтганидек, биз, қалам аҳли фильм ҳақида томошабинларга тўғри талқинни етказишимиз жоиз.\nБир сўз билан айтганда, янги-янги қиёфаларни кашф этаётган режиссёр Зулфиқор Мусоқовни «Берлин – Оққўрғон» фильми муваффақияти билан табриклаш керак. Уни, албатта, кўринг, бошқача кўз билан томоша қилинг. Ана шунда чол-кампирнинг ўзаро муносабатига доир бўлмағур саволларга ҳожат ҳам қолмайди. Фильм охирида кўзда ёш билан куласиз ва қарсак чалиб юборасиз.\nЗулфиқор Мусоқов «Берлин – Оққўрғон» фильми\nЖамият 28/11, 10:09\nМаданият 23/10, 16:46


Ульсегаст narxi - Toshkent va butun O'zbekiston bo'yicha\nУльсегаст ПОРОШОК ДЛЯ ИНФУЗИИ 40мг №1\nДори шакли: инфузион эритма тайёрлаш учун лиофилизат.\n1 та флакони қуйидагиларни сақлайди:\nфаол модда: омепразол натрий моногидрат –44,6 мг;\nёрдамчи моддалар: натрий гидроксид, маннитол, динатрий эдетат.\nЛиофилизацияланган кукун сақловчи флаконларда, эритувчи билан биргаликда.\nПрепарат иккита энантиомерларнинг рацемик аралашмасидан иборат бўлиб, меъданинг париетал ҳужайраларидаги протон помпани специфик ингибиция қилиши ҳисобига хлорид кислотаси секрециясини пасайтиради. Препарат бир марта юборилганда тез таъсир кўрсатади ва хлорид кислотаси орқага қайтувчи секрециясини сусайтиради.\nПрепарат кучсиз асос ҳисобланади, меъда шиллиқ қавати деворолди қатлами ҳужайралари каналчаларининг кислотали муҳитида фаол шаклга ўтади, шу муҳитда фаоллашади ва Н+/К+-АТФаза - протон помпасини сусайтиради. Препарат хлорид кислотаси синтезининг кейинги босқичига дозага боғлиқ равишда таъсир қилади, рағбатлантирувчи омилдан қатъий назар, ҳам базал, ҳам рағбатлантирилган секрецияни пасайтиради.\nМеъда секрециясига таъсири\nПрепарат вена ичига юборилганда хлорид кислотасининг секрециясини дозага боғлиқ равишда сусайтиради. Меъда ички кислоталилик даражасини тез пасайтириш учун 40 мл препаратни вена ичига юбориш тавсия этилади, шундан сўнг меъдада хлорид кислота секрециясининг тез пасайиши юз беради ва у 24 соат давомида сақланиб туради.\nХлорид кислотаси секрециясининг сусайиш даражаси препаратнинг AUC кўрсаткичига пропорционал ва айни вақтдаги қонда препаратнинг ҳақиқий концентрациясига нопропорционалдир. Препарат билан даволаш вақтида тахифилаксия қайд этилмаган.\nМеъда безлари секрециясини сусайтирувчи препаратларни узоқ вақт давомида перорал тарзда қабул қилган пациентларда меъдада без кисталари хосил бўлиши кўпроқ қайд этилган. Ушбу ҳолатлар хлорид кислотаси секрециясининг камайиши натижасидаги физиологик ўзгаришлар билан боғлиқ. Кисталар хавфсиз бўлиб, қайта ривожланишга учрайди.\nПротон помпаси ингибиторлари ёки меъда безлари секрециясини камайтирувчи бошқа препаратлар таъсирида меъдада хлорид кислотаси секрециясининг пасайиши ичаклардаги нормал микрофлорани ўсишига олиб келади, бу эса, ўз навбатида, Salmonellaspp., Campylobacterspp. ва шифохонада даволанаётган пациентларда Clostridiumdifficile каби бактериялар қўзғатувчи инфекцион ичак касалликлари ривожланиш хавфини бир оз ошишига олиб келиши мумкин.\nVd соғлом кўнгиллиларда 0,3 л/кг ни ташкил этади, буйрак етишмовчилиги бўлган пациентларда ҳам шундай кўрсаткич аниқланади. Кекса ёшдаги пациентларда ва жигар етишмовчилиги бўлган беморларда Vd бироз пасайган. Препарат плазма оқсиллари билан тахминан 95% боғланади.\nМетаболизми ва экскрецияси\nВена ичига юборилгандан сўнг терминал босқичда ярим чиқарилиш ўртача кўрсаткичи 40 минутни ташкил қилади; умумий клиренс 0,3 дан 0,6 л/минутгачани ташкил қилади. Даволаш вақтида ярим чиқарилиш даври давомийлигининг ўзгаришлари қайд этилмайди.\nПрепарат цитохром Р450 (CYP) фермент тизимининг иштирокида тўлиқ метаболизмга учрайди. Дори воситасининг метаболизми асосан асосий метаболит – препаратнинг гидрокси бирикмаси хосил бўлишига жавоб берадиган специфик CYP2C19 изоферментига боғлиқ бўлади. Қолган қисмининг метаболизми CYP3A4 изоферменти ёрдамида амалга оширилади, бунда препаратнинг сульфо-ҳосиласи пайдо бўлади. Метаболитлар меъдада кислота секрециясига таъсир қилмайди. Вена ичига юборилган дозанинг тахминан 80% буйраклар орқали, қолган қисми эса – ичаклар орқали метаболитлар шаклида чиқарилади.\nАйрим пациентлар гуруҳларида фармакокинетиканинг ўзига хос хусусиятлари\nАҳолининг тахминан 3%ида CYP2C19 изоферменти фаоллиги пасайган бўлади. Бундай пациентларда препарат метаболизми, асосан, CYP3A4 ёрдамида амалга оширилади ҳамда 20 мг препарат суткада бир марта қайта қабул қилинганида ўртача AUC фаоллиги нормал CYP2C19 изоферментига эга пациентларга нисбатан 5-10 баравар юқори бўлади. Изофермент фаоллиги пасайган пациентладра плазмадаги Cmax ўртача миқдори тахминан 3-5 баравар юқори бўлади. Қайд этилган хусусиятлар препарат дозаси ва қўлланилиш усулига таъсир қилмайди.\nБуйрак функциялари бузилиши бўлган пациентларда препарат экскрециясида деярли ўзгаришлар бўлмайди. Жигар функциясининг бузилиши бўлган пациентларда ярим чиқарилиш даврининг узайиши қайд этилади, бироқ препарат суткада 1 марта қабул қилинганида тўпланмайди. Кекса ёшдаги (75-79 ёш) пациентларда препарат метаболизмининг тезлиги муайян даражада пасайган бўлади.\nНожўя реакцияларнинг учраш тез-тезлиги қуйидаги градациясида келтирилган:\nжуда тез-тез (≥ 1/10); тез-тез (≥ 1/100, < 1/10); тез-тез эмас (≥ 1/1000, < 1/100); кам ҳолларда (≥ 1/10000, < 1/1000); жуда кам ҳолларда (< 1/10000).\nТери ва териости клетчаткаси: тез-тез эмас - дерматит, тери қичишиши, тери тошмаси, эшакеми; кам ҳолларда - алопеция, фотосезувчанлик реакциялари, кўп шакли эритема, Стивенс-Джонсон синдроми, токсик эпидермал некролиз.\nСуяк-мушак тизими: кам ҳолларда - артралгия, миалгия, мушак кучсизлиги.\nМарказий ва периферик нерв тизими: тез-тез - бош оғриши; тез-тез эмас - уйқусизлик, бош айланиши, парестезия, уйқучанлик; кам ҳолларда - юқори қўзғалувчанлик, агрессивлик, хушни бузилиши, депрессия, галлюцинациялар, таъм сезиш қобилияти бузилиши.\nМеъда-ичак йўли: тез-тез - абдоминал оғриқ, қабзият, диарея, метеоризм, кўнгил айниши/қусиш; кам ҳолларда - оғиз қуриши, стоматит, гастроинтестинал кандидоз.\nГепатобиллиар тизими: тез-тез эмас - “жигар” ферментлари фаоллиги ошиши; кам ҳолларда – сариқлик билан /сариқликсиз гепатит, жигар етишмовчилиги, жигар касалликлари бўлган пациентларда энцефалопатия.\nРепродуктив тизими: кам ҳолларда – гинекомастия.\nСийдик чиқарилиш тизими: кам ҳолларда – интерстициал нефрит\nҚон яратиш тизими: кам ҳолларда - лейкопения, тромбоцитопения, агранулоцитоз, панцитопения.\nИммун тизими: кам ҳолларда – ўта юқори сезувчанлик реакциялари - иситма, ангиоэдема, анафилактик реакция / анафилактик шок.\nНафас тизими: кам ҳолларда - бронхоспазм.\nБошқа реакциялар: тез-тез эмас - вертиго, лоҳаслик; кам ҳолларда - гипонатриемия, ноаниқ кўриш, кўп терлаш, периферик шишлар; жуда кам ҳолларда – гипомагниемия.\nОғир кечувчи ёндош касалликлари бўлган пациентларда препарат юқори дозаларда вена ичига юборилганда кўриш функцияларининг қайтмас бузилиши ҳақида маълумотлар олинган. Бироқ кўриш функциясини ёмонлашуви билан омепразол билан даволаш орасида сабабли боғланиш аниқланмаган.\nМеъда яра касаллигининг эрта босқичлари тахмин қилинганда тўғри ташхис қўйиш ва адекват даволош буюрилиши учун рентген ёки эндоскопик текширувдан ўтиш лозим.\nҲар қандай хавотирли симптомлардан бири (масалан, тана вазнининг сезиларли спонтан кмайиб бориши, тез-тез қусиш, дисфагия, қон аралаш қусиш ёки мелена) кузатилса ҳам, меъда яра касаллиги бўлса (ёки меъда яра касаллигига шубҳа қилинганида) хавфли ўсмалар ривожланганини инкор қилиш керак, чунки препарат билан даволаш белгиларнинг камайиши ва ташхис қўйиш кечиктирилишига олиб келиши мумкин.\nШифохонада даволанаётган пациентларда протон помпа ингибиторлари С. difficile билан боғлиқ юқумли касалликлар ривожланиш хавфини ошириши мумкинлигини эътиборга олиш керак.\nОстеопороз фонидаги синишлар билан омепразолни қўллаш орасида боғлиқлик аниқланмаган бўлсада остеопороз хавфи бўлган ёки уни фонида синиш хавфи бўлган пациентлар клиник назоратда бўлиши лозим.\nХлорид кислота секрециясини пасайиши натижасида хромогранин А (CgA) концентрацияси ошади. Қон зардобида CgA концентрациясининг ошиши нейроэндокрин ўсмаларни аниқлаш учун ўтказилган текширувлар натижаларига таъсир кўрсатиши мумкин. Бундай ҳолат кузатилмаслиги учун CgA концентрациясини аниқлаш учун текширувлар ўтказилишидан 5 кун аввал протон помпа ингибиторлари билан даволашни тўхтатиш лозим. Агар ўша вақт ичида CgA концентрацияси нормага қайтмаса текширув қайтадан ўтказилиши зарур.\nЖигар функцияси бузилганида: жигар функциясининг бузилиши кузатилган пациентларда омепразол ярим чиқарилиш вақти узаяди. Шунинг учун суткада 10-20 мг препарат етарли ҳисобланади.\nБуйраклар функцияси бузилганида: дозага тузатиш киритиш талаб этилмайди.\nКекса ёшдаги пациентлар: кекса ёшдаги пациентларда омепразол метаболизмининг тезлиги сусаяди, лекин дозага тузатиш киритиш талаб қилинмайди.\nБолаларда қўлланилиши: болаларда препаратни қўллаш мумкин эмас, чунки болаларда препаратни қўллаш тажрибаси чекланган.\nЭпидемиологик тадқиқотлар натижалари препаратнинг ҳомиладорлик кечишига, ҳомилага ёки янги туғилган чақалоққа ножўя таъсири йўқлигини тасдиқлаган. Препарат ҳомиладорлик вақтида қўлланилиши мумкин.\nПрепарат кўкрак сути билан ажралиб чиқади. Болаларга таъсири бўлса ҳам хали ўрганилмаган. Шу сабабли лактация даврида препарат билан даволаш зарур бўлса, эмизишни тўхтатиш имконияти кўриб чиқилиши керак.\nПрепарат транспортни бошқариш ва бошқа механизмлар билан ишлаш қобилиятига таъсир қилмайди. Препарат билан терапия вақтида бош айланиши ва уйқучанлик кузатилиши мумкинлиги туфайли автотранспортни бошқариш ва бошқа механизмлар билан ишлашда эҳтиёткорликка риоя қилиш керак.\n-меъда ва ўн икки бармоқ ичак яра касаллиги (шу жумладан рецидивларни олдини олиш мақсадида);\n- меъда ва ўн икки бармоқ ичакниг Helicobacter pylori билан боғлик эрозив-ярали шикастланишлари (комплекс даволаш таркибида);\n- гастроэзофагеал рефлюкс касаллиги (ГЭРБ);\n-гиперсекретор ҳолатларда (Золлингера-Эллисон синдроми, меъда-ичак йўлиининг стресс яралари, полиэндокрин аденоматоз, тизимли мастоцитоз);\n- НЯҚВларни қабул қилганда келиб чиқадиган меъда ва ўн икки бармоқ ичак шиллиқ қаватлари шикастланишлари - НЯҚВ-гастропатия (диспепсия, шиллиқ қават эрозиялари, пептик яралар)ни олдини олиш ва даволаш учун;\n-умумий анестезия вақтида меъдадаги кислотали массани нафас йўлларига аспирациясини (Мендельсон синдроми) олдини олиш учун қўлланилади.\nПрепарат билан даволаниш вақтида меъдада кислотали даражасини пасайиши, сўрилиш механизми муҳитнинг кислотали даражасига боғлиқ бўлган бошқа препаратлар сўрилишининг пасайиши ёки ошишига олиб келиши мумкин. Хлорид кислотаси секрециясини пасайтирадиган бошқа препаратлар ёки антацид воситалар қўлланилган ҳолатдаги каби препарат билан даволаш кетоконазол ёки итраконазол сўрилишининг пасайишига, шунингдек дигоксин сўрилишининг ошишига олиб келиши мумкин. Препарат суткада бир марта 20 мг дозада дигоксин билан бирга қўлланилганда дигоксиннинг биокиришимлигини 10% га оширади (20% пациентларда дигоксиннинг биокираолишлиги 30% гача миқдорга ошган).\nПрепарат айрим антиретровирус дори воситалари билан ўзаро таъсирлашиши исботланган. Ушбу ўзаро таъсирларнинг механизмлари ва клиник аҳамияти ҳар доим ҳам маълум бўлавермайди. Препарат билан даволаш даврида рН кўрсаткичини ошиши антиретровирус препаратлар сўрилишига таъсир этиши мумкин. Шунингдек, CYP2C19 изоферменти даражасида ўзаро таъсирлар юз бериши мумкин. Омерпазол билан атазанавир ва нелфинавир каби айрим антиретровирус препаратлар бирга қўлланилганида уларнинг қон зардобидаги концентрациялари пасайиши қайд этилади. Шу сабабли препаратни атазанавир ва нелфинавир каби антиретровирус препаратлар бирга қўллаш тавсия этилмайди.\nПрепарат ва саквинавир бир вақтда қўлланилганида саквинавирнинг қон зардобидаги концентрацияси ошиши қайд этилган, бошқа айрим антиретровирус препаратлар бирга қўлланилганида уларнинг зардобдаги концентрациялари ўзгармаган.\nПрепарат CYP2C19 – унинг метаболизмида иштирок этадиган асосий изоферментни ингибирлайди. Препаратнинг диазепам, фенитоин, варфарин, К витамининг бошқа антагонистлари ва цилостазол каби метаболизмида CYP2C19 изоферменти иштирок қиладиган бошқа препаратлар билан бирга қўлланилиши ушбу препаратларнинг метаболизмини пасайишига олиб келиши мумкин.\nпасайтириш талаб қилиниши мумкин. Шу билан бирга, узоқ вақт фенитоин қабул қилаётган Фенитоин билан бирга қўлланилганида плазмада фенитоин концентрациясини назорат қилиш тавсия этилади; айрим ҳолатларда фенитоин дозасини пациентларда суткада 1 маҳал 20 мг дозада омепразолнинг бирга қўлланилиши қон зардобида фенитоин концентрациясини ўзгаришига олиб келмаган.\nВарфарин ва К витаминининг бошқа антагонистларини қабул қилаётган пациентларда омепразол қўлланилганида Халқаро Нормаллаштирилган Нисбат (ХНН) индексининг мониторингини ўтказиш керак; айрим ҳолатларда варфарин ёки К витаминининг бошқа антагонисти дозасини пасайтириш талаб қилиниши мумкин. Шу билан бирга, узоқ вақт варфарин қабул қилаётган пациентларда суткада 1 марта 20 мг дозада препаратни бирга қўлланилиши коагуляция вақти ўзгаришини пайдо қилмаган.\nПрепаратнинг суткада бир марта 40 мг дозада қўлланилиши цилостазолнинг Cmax ва AUC кўрсаткичларини мувофиқ равишда, 18% ва 26% ошишига олиб келган; цилостазолнинг фаол метаболитларидан бири учун ушбу кўрсаткичларнинг ошиши, мос равишда 29% ва 69% ни ташкил этган.\nПрепарат циклоспорин, лидокаин, хипидин, эстрадиол, эритромицин ва будесонид каби метаболизми CYP3A4 изоферменти ёрдамида амалга ошириладиган дори препаратлари метаболизмига таъсир қилмайди.\nПрепаратнинг қуйидаги препаратларга таъсири аниқланмаган: кофеин, теофиллин, хинидин, пироксикам, диклофенак, напроксен, метопролол, пропранолол ва этанол.\nПрепарат ва такролимус бир вақтда қўлланилганида такролимуснинг қон зардобидаги концентрацияси ошиши қайд этилган.\nМетотрексат протон помпа ингибиторлари билан бирга қўлланилганида баъзи пациентларда қон зардобида метотрексат концентрациясини бир оз ошиши кузатилган. Метотрексатни юқори дозада қўллаш даврида омепразолни қабул қилиш вақтинча тўхтатилиши лозим.\nПрепарат метаболизмида CYP2C19 ва CYP3A4 изоферментлари иштирок қилади. Препарат кларитромицин ва вориконазол каби CYP2C19 ва CYP3A4 изоферментларининг ингибиторлари билан бирга қўлланилганида метаболизмининг секинлашиши ҳисобига қон зардобидаги омепразол концентрациясининг ошиши кузатилиши мумкин. Вориконазол ва омепразолнинг бирга қўлланилиши препарат учун AUC миқдорининг икки баравардан кўпроқ ошишига олиб келади. Препаратнинг юқори дозаларига чидамлилик яхшилиги туфайли қайд этилган препаратлар билан узоқ бўлмаган вақт давомида бирга қабул қилинганида омепразол дозасининг коррекцияси талаб қилинмайди.\nРифампицин каби CYP2C19 ва CYP3A4 изоферментлари таъсирини кучайтирадиган препаратлар ва далачой препаратлари омепразол билан бирга қўлланганида препарат метаболизмини тезлашиши ҳисобига омепразолнинг қон зардобидаги концентрацияси пасайиши кузатилиши мумкин.\nКлопидогрел билан терапияга таъсири:\nОмепразол билан бирга қўлланилганда клопидогрелнинг тромб хосил бўлишига қарши таъсири пасайиши мумкин. Ҳозирги вақтда ушбу ўзаро таъсир механизми тўлиқ ўрганилмаган, шу туфайли мазкур препаратларни биргаликда эҳтиёткорлик билан қабул қилиш тавсия этилади.\nПрепарат асл ўрамда ёруғликдан ҳимояланган ва болалар ололмайдиган жойда 25°C дан юқори бўлмаган ҳароратда сақлансин. Картон қутичасиз флакон ёруғликдан ҳимояланган жойда хона ёруғлигида энг кўпи билан 24 соат давомида сақлансин.\nЎрамда кўрсатилган яроқлилик муддати тугагандан сўнг қўлланилмасин.\nУльсегаст перорал даволаш ўтказиш имконияти бўлмаганда альтернатив даво сифатида вена ичига томчилаб 20-30 минут давомида ўтказилади. Инфузия учун тайёрланган эритмани дарҳол юбориш тавсия қилинади.\n· Меъда ва ўн икки бармоқ ичак яра касаллигида (рецидивларни олдини олиш учун ҳам) Ульсегаст инфузияси 40 мг дан кунига бир марта тавсия қилинади\n· Гастроэзофагеал рефлюкс касаллигида (ГЭРБ) Ульсегаст инфузияси 40 мг дан кунига бир марта тавсия қилинади\n· Гиперсекретор ҳолатларда (Золлингер-Эллисон синдроми, меъда-ичак йўли стресс яралари, полиэндокрин аденоматоз, тизимли мастоцитоз) дастлаб Ульсегаст суткада 60 мг дозада вена ичига юбориш тавсия этилади.\n· НЯҚВларни қабул қилганда келиб чиқадиган меъда ва ўн икки бармоқ ичак шиллиқ қаватлари шикастланишлари - НЯҚВ-гастропатия (диспепсия, шиллиқ қават эрозиялари, пептик яралар)ни олдини олиш ва даволаш учун Ульсегаст инфузияси 40 мг дан кунига бир марта тавсия қилинади\n· Умумий анестезия вақтида меъдадаги кислотали массани нафас йўлларига аспирациясини (Мендельсон синдроми) олдини олиш учун бир кун аввал кечқурун 40 мг ва анестезия/операциядан 2 соат аввал 40 мг препарат вена ичига юборилади.\nПарентерал даволаш курси тугаганидан кейин кислота секрециясини камайтириш учун перорал дори воситалари билан антисекретор даволаш ўтказиш тавсия қилинади (масалан, омепразол 40 мг суткада бир марта 4 ҳафта давомида).\nАлоҳида ҳолатларда препаратни қўлланиши\nБуйраклар функциясини бузилиши: дозага тузатиш киритиш талаб этилмайди.\nЖигар функцияси бузилиши: жигар функциясини бузилиши кузатилган пациентларда омепразол клиренси узаяди. Шунинг учун препарат дозаси суткада 20 мг дан ошмаслиги лозим.\nКекса ёшдаги пациентлар: кекса ёшдаги пациентларда омепразол метаболизмини тезлиги сусаяди, лекин дозага тузатиш киритиш талаб этилмайди.\nИнфузион эритмани тайёрлаш бўйича кўрсатмалар\nИнфузион эритма омепразолнинг лиофизирланган кукунини 100 мл 5% ли декстроза (глюкоза) эритмасида ёки натрий хлориднинг 100 мл 0,9% физиологик эритмасида эритиш орқали тайёрланади.\n5% декстрозада (глюкозада) тайёрланган инфузион эритма 6 соат ичида қўлланилиб бўлиши керак.\n0,9% ли натрий хлорид эритмасида тайёрланган инфузион эритма 12 соат давомида қўлланилиши керак.\n1. Флакондан инфузия учун эритма шприц ёрдамида 5 мл олинади.\n2. Инфузия учун эритма омепразолнинг лиофилизацияланган кукуни солинган флаконга юборилади, флакон препарат бутунлай эригунича силкитилади.\n3. Шприцга омепразол эритмаси тортилади.\n4. Омепразол эритмаси инфузия учун эритмали флаконга ўтказилади.\n5. Флакондан бутун препарат ўтказилиши учун 1-4-операциялар такрорланади.\nКлиник тадқиқотларда бир кун давомида 270 мг гача ва уч кун давомида 650 мг гача препаратни вена ичига юборилиши беморларда хеч қандай салбий оқибатларсиз амалга оширилган.\nСимптомлари: бош айланиши, тормозланиш, бош оғриши, эс-хуш карахтлиги, томирлар дилатацияси, тахикардия, кўнгил айниши, қайт қилиш, метеоризм, диарея.\nДаволаш: симптоматик. Гемодиализ етарли самара бермайди.


Жанубий Кореянинг Япония билан муносабатлари ёмонлашди, расмий протест юборилди\n11:44 / 31.03.2017\nКорея Республикаси Токто (Такэсима) баҳсли ороллари сабаб Японияга протест юборди. Бунга Токионинг мактаб ўқувчиларига Токто архипелаги аслида японлар ҳудуди ҳақида тушунча бериш бўйича қабул қилган қарори сабаб бўлди.\n"Корея япон ҳукуматининг бу қадамини қоралайди, ҳамда биз у дарҳол бекор қилинишини талаб қиламиз", - дейилади Корея ТИВ баёнотида. "Японияни огоҳлантирмоқчимиз, агарда бу қоидалар кучда қолдирилса, мактаб ўқувчиларининг кейинги авлоди сохта тарихни ўқийди", - дея таъкидлайди вазирлик.\nТахминларга кўра, янги ўқув дарсликлари ёзилишига асос бўлиб хизмат қилувчи қоидалар 2020 йилдан кучга киради.\nТокто архипелаги – Япон денгизининг ғарбий қисмида жойлашган кичик ороллар гуруҳи бўлиб, улар 1945 йилдан сўнг халқаро баҳс марказига айланди. Айни дамда ороллар Корея қуролли кучлари томонидан назорат қилинади.\nЯпония Жанубий Корея


Ҳикоя: Икки йиллик азоб - 10 Мая 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Май » 10 » Ҳикоя: Икки йиллик азоб\nТошкент шаҳридан келаётган «Ласетти» салонидаги йўловчилар машина йўлга чиққандан бошлаб ухлашаётганди. Олд ўриндиқдаги йўловчи туш кўряпти, шекилли, алланималарнидир пичирлаб келди, кейин бирдан: «Гулим, мен сенга жигаримни бераман, хафа бўлма!» деди-ю, ўз товушидан уйғониб кетди. Ялт этиб ҳайдовчига қаради, бироз жим туриб:\n— Қаерга келдик? — деб сўради.\n— Тўрткўлга кириб келяпмиз, — деди ҳайдовчи ва гапида давом этди. — Нима гап, тинчликми, ука?\n— Ҳа, тинчлик, раҳмат.\nБу йўловчи ўттиз беш ёшлардаги Анвар бўлиб, у пойтахтдаги қурилишларда ишлаб, беш ой деганда уйига, оиласи даврасига қайтиб келаётганди. Анвар машина ойнасидан йўлга қараб келаркан, «Тўрткўл» ёзувини кўриб, уйига яқин қолганига қувонди. Ўзининг никоҳ тўйини эслаб, ширин хотиралардан жилмайиб қўйди. Гулнора иккиси шу ердаги ҳайкал пойига гуллар қўйишган, барча танишлар, дўстлар шу ерда иккала ёшга бахт тилашганди. Ширин хотиралардан жилмайиб ўтирган Анварнинг туман тиббиёт бирлашмаси ёнига келган вақтида кўзларида аллақандай маъюслик ва совуқлик ўйнади. Сўнгги икки йил ичида бу касалхонага неча маротаба кириб чиққанини санаса, адашиб кетади.\n«Сўнгги икки йил… Менинг умримни, бахтимни, ҳаётимни барбод қилмоқда», деб пичирлади йигитнинг лаблари.\nБундан икки йил бурун Гулноранинг қорнида қаттиқ оғриқ бўлганлиги сабабли Анвар уни касалхонага олиб келганди. Олдин ҳам бир неча маротаба ана шундай ҳолатларда Гулнора дори ичиб, касалхонага боришдан бош тортган, бироқ охирги оғриқ қаттиқ бўлганлиги боис Анвар аёлининг қаршилигига ҳам қарамасдан касалхонага олиб келган эди. Шифокорлар Гулноранинг дардига «жигар циррозининг учинчи босқичи» ташхисини қўйишди. Шу икки йилдан бери Гулнорани даволатиш учун барча ҳаракатларни қилди. Бироқ оғир дардга йўлиққан Гулнорага ҳеч нарса фойда бермаяпти. Олдин бор топганини Гулноранинг даволаниши учун сарфлаган Анвар пули тамом бўлгач, уйининг шифери, эски буюмлар, мол-ҳолларигача сотди. Кейин Тошкентга ишлагани кетиб маошини ойма-ой Гулнорага жўнатиб турди.\nАнвар уйига кирди. Кирган заҳоти тўртинчи синфда ўқийдиган ўғли Валибек «Дадам келди»лаб, бўйнига осилди. Унинг орқасидан қизи Хосият ҳам югуриб келди. Ошхонада куймаланиб юрган Гулнора эрига қараб жилмайиб салом бераркан:\n— Йўлда қийналмасдан келдингизми? — деди меҳрибонлик билан.\nГулнора жилмайиб турган бўлса ҳам унинг сарғайиб кетган юзини кўриб, Анварнинг юраги эзилди. Бунинг устига, аёлининг кўзлари ичига кириб кетган, яна озиб ҳам қолганди.\n— Дориларинг борми?\n— Ҳа, бор.\n— Телевизорни қанчага сотдинг? — деди Анвар телевизор турган жойнинг ўрнига қараб.\nГулнора эрининг «Телевизорни сотиб, пул қил», деган гапларига зўрға кўнганди.\n— Яхши нархда сотдим, ўзингиз қийналмадингизми? Энди нима қилмоқчисиз?\n— Аҳмад билан гаплашиб қўйдим, иккаламиз эртадан лойсувоққа чиқамиз.\n— Ҳали ҳаво совуқ-ку, яна шунча ишлаб чарчаб келдингиз, бир-икки кун дам олиб, кейин чиқсангиз бўлмайдими?\n— Ҳозир бирга чиқмасам, эртага ўрнимга бошқа одам чиқиши мумкин.\nТун оғиб, хонада иккиси ёлғиз қолишган маҳал Гулнора Анварнинг қўлидан ушлаб:\n— Сизга бир нарса айтмоқчиман, — деди.\n— Энди дори ва касалхонани йиғиштирсакмикин, дейман. Барибир, фойдаси бўлмаяпти. Шифокорлар онамга икки-уч йил умрим қолганини, бу дори-дармонлар фақат дардни сал узоқлаштириб туришини айтишган экан…\n— Жиннимисан?! Сени даволатаман, Хосиятни узатамиз. Валибекни уйлантириб, келин туширамиз ҳали. «Яхши ният — ярим давлат», дейишган.\n— Ҳамма нарсамизни, уйнинг шиферларию молларимизгача сотиб бўлдик. Бу кетишда мени даволатаман деб, уйдан ҳам айриласиз, ахир!\n— Бўлмағур гапларни валдирама!\n— Фарзандларимиз эртаси учун ҳам пул керак-ку?!\n— Мен ишлайман…\n— Анвар ака, энди кеч қолдик…\n— Бас қил!..\nГулнора йиғлай бошлаганди, Анвар уни овутиб, бағрига босди….\nЭртаси куни лойсувоққа кетгач, Анвар кечқурун анча ҳорғин ҳолда қайтиб келди. Кўзларини зўрға очиб ўтирган Анвар овқатни еб бўлгач ўтирган жойида ухлаб қолди.\nЭртасига ишга бормади. Чунки дўстининг ёнида бошқа одам ишга чиққан экан. Бошқа иш топишини айтиб, бугун уйда бўлишини таъкидлади. Тушликкача акаси Рашидни кўриб келаман, деб уйдан чиқди. Акасининг уйида алланечук бўлиб ўтирди. Акаси бирга тушлик қилишни айтган бўлса ҳам унамай, уйига шошилди.\nАнвар йўлда келаркан, ўзига ўзи гапира келди: «Нега, нега ахир, нима гуноҳимиз учун бу аҳволга тушиб ўтирибмиз? Бу лаънати касалликни нима учун даволай олишмайди? Нега кеч қолдик? Ё Худо, дардини берган Ўзинг, шифосини ҳам бер! Гулим, сўлим боряпсан, Гулим, Гулим…»\nАнвар уйи олдига келиб, ўғли ва қизининг эшик тагида турганини кўрди-ю, сесканиб кетди. «Тичликмикин, бирор фалокат бўлдимикин?» деб ўйлаб қадамларини тезлатди.\n— Нимага бу ерда турибсизлар? — деб сўради фарзандларининг ёнига келиб.\n— Ойим эшикни очмаяти ё бирор жойга кетганмикин? — деди қизи Хосият йиғламсираб.\nАнвар чўнтагидан иккинчи калитни олиб, эшик қулфини буради ва уйга секин кириб борди. Гўё оёғига тош боғлаб қўйилгандек эди.\nАнвар, қизи, ўғли — бари Гулнорани излай бошлашди. Анвар ётоқхонадан чиқаётганда ўғлининг «Ойи!» деган чинқириғини эшитди.\nВалибек омбор эшигини очиб, қотиб қолганди. Анвар омборхонага югурди. Остона хатлабоқ тош қотди. Сўнг осилиб турган Гулноранинг оёқларидан қучоқлаб, юқорига кўтарди.\n— Нима қилиб қўйдинг, нима қилиб қўйдинг, нега бизни ташлаб кетди-инг?! — дерди Анвар хотинининг совиб қолган танасини қучоқлаб.\nТезда етиб келган шифокорлар ва ички ишлар ходимлари воқеани ўрганиб, керакли ҳужжатларни расмийлаштиришди.\n— Буни ўқидингизми? — деди ички ишлар ходими Гулноранинг жасадини тиббий экспертизага олиб кетишларидан сал аввал Анварга бир варақ қоғозни кўрсатиб. — Шу ерда турган экан, сизга ёзилган хат.\nАнвар шкафда қолдирилган хатни кўрмаганди. Қўллари қалтираб қоғозни олди. Таниш ёзувга кўзи тушди. Гулнораниг ёзуви эди бу. Эҳтимол, йиғлаб ёзган бўлса керак, хатдаги айрим ҳарфлар сув теккандан доғ ҳолатига тушганди.\n«Анвар ака, мени кечиринг, мени севганингиз учун раҳмат! Менинг тақдиримни сиздай инсон билан боғлаган Аллоҳимга шукр. Афсус, бахтимиз узоққа чўзилмади. Бироқ шириндан шакар икки фарзандимизни сизга қолдиряпман. Мени даволатиш учун ўзингизни аямадингиз. Қийналдингиз, аммо буни менга билдирмасликка ҳаракат қилдингиз. Сўнгги икки йилда сизни кўп қийнадим. Ўз жонига қасд қилиш гуноҳ, кечирилмас гуноҳ эканини биламан. Лекин мени ҳам тўғри тушунинг. Дўхтирлар айтганидек, бир йил ёки яна икки йил яшашим мумкиндир, бироқ, барибир, охири маълум. Мен сўнгги юборган пулингизга ғишт олдим, улар товуқхонанинг ёнида турибди, кўрдингиз. Сизни бу жўжалар учун алоҳида катак, деб алдаган эдим. Уйнинг у ер-бу ерини тўғрилашга керак бўлади. Сандиқда кафанлик ва маъракалар учун пул бор. Телевизорни ҳам сотмагандим, уни омборхонадаги шкафнинг орқасига беркитиб қўйганман. Фарзандларимизга ҳам менинг қилган ишимни тушунтиринг. Мени кечиринг… Сизларни севиб қолувчи Гулингиз. Алвидо!»


меҳр-оқибат, эзгулик ва саховат айёми бўлмиш Рамазон ҳайити муборак!!!\nЎзбекистон Республикаси Банк-молия академияси жамоаси барча ватандошларимизни меҳр-оқибат, эзгулик ва саховат айёми бўлмиш муборак Рамазон ҳайити билан самимий муборакбод этади.\nБу қутлуғ байрамда ҳаммамизни аввало, шундай муқаддас кунларга етказгани учун Оллоҳ таолога чексиз шукроналар айтамиз.\nИмом Бухорий ҳазратларидан ривоят қилинган ҳадиси шарифда айтилганидек, “Чинакам мусулмон ўзига раво кўрган барча яхшиликларни бошқа инсонларга ҳам раво кўради”. Ушбу синовли кунларда халқимизни янада жипслашиб, бир-бирини қўллаб-қувватлашига, муаммоларни биргаликда енгиб ўтишига ишонамиз.\nОилангизга қут-барака, тинчлик, соғлик тилаймиз. Келгуси Рамазон ҳайитига барчамизни соғ-омонликда етишимизни Оллоҳ таоло насиб айласин. Пок нияти, мақсадлари улуғ халқимизнинг муборак кунларда қилаётган барча ибодатлари, эзгу дуолари ижобат бўлсин!\nЯна бир бор мусулмон аҳлини муқаддас Рамазон ҳайити билан табриклаймиз.\nҲурмат билан Ўзбекистон Республикаси Банк-молия академияси жамоаси\nЎзбекистон Республикаси Банк-молия академияси жамоаси тингловчилар ва ёш ходимларни бугунги Ёшлар куни билан та...\nМуборак Мурадова Юсуфжановнанинг Ўзбекистон ёшларига табриги...\nБанк-молия академияси – имконият ва хоҳишни мужассамлаштирувчи маскан...


Деҳқонободда аёллар ичимлик суви талашиб жанжаллашди | Qalampir.uz\nДеҳқонободда аёллар ичимлик суви талашиб жанжаллашди\n3-саҳифа\t21 Апрель 20:29 8645\nИжтимоий тармоқларда Қашқадарё вилояти Деҳқонобод туманида аёллар ичимлик суви талашиб, жанжаллашгани акс этган видео тарқалди. Мазкур ҳолат юзасидан туман ҳокимлиги Матбуот хизмати изоҳ берди.\nҚайд этилишича, маҳалла ҳудудидаги булоқ қиш ва баҳор фаслининг ўз вақтида ёғингарчиликларсиз келгани ҳисобига қуриб қоляпти. Тўғрироғи, сув чиқиши анча камайган. Тумандаги Душа, Галабулоқ ва Обиравон қишлоқларида ҳақиқатан ҳам ичимлик суви билан боғлиқ муаммо бор. Видеодаги ҳолат Душа қишлоғида содир бўлган.\nБироқ, мазкур муаммо масъуллар, шахсан туман ҳокими назоратига олинган бўлиб, аҳолининг сувсизлик масаласидаги ҳар бир мурожаати ўз вақтида ўрганилган. Ҳатто, ўтган мавсумда сув ташувчи махсус автомобиллар орқали аҳолига тоза ичимлик суви етказиб берилган.\nШердил Эргашев ҳамда Суюн Алланазаровлар ҳам мазкур масала юзасидан 20 апрель куни мазкур ҳудудда бўлиб, аҳолига 2022 йил якунига қадар Оқсув суви тортиб келинишини, Доққи—Бойқўрғон сув қувури таъмирланишини маълум қилган.\nХабарга кўра, мазкур қишлоқдаги ичимлик суви муаммоси 2021 йилнинг ёзида ҳам юзага келган. Ўшанда аҳолига арзон ичимлик суви етказиб берилган.\n16 Май 22:21 29160\n16 Май 21:06 26969\n16 Май 22:10 26684\n17 Май 22:31 24539\n17 Май 12:46 21878


Киритилган сана: 2018-05-04 16:09\nКолумбиялик плеймейкер «Реал Мадрид» сафида ундан кутилган ўйинни намойиш эта олмади. Бироқ у «Бавария»да ўзини қайта топиб олди.\nХўш, у нега испан жамоасида ўйнаб кета олмади? Goal нашри бу ҳақида мулоҳаза юритди.\n«Реал Мадрид» трансфер бозорида янги юлдузни олиб келмоқчи эди. 2013-14 йилги мавсум якунида Чемпионлар Лигасини ютиб олгандан кейин ҳам Флорентино Перес жамоасига яна бир янги юлдуз олиб келиб, «қаймоқранглилар»ни энг яхши жамоага айлантириш ниятида юрган эди. Бунинг учун у 80 миллион еврога Хамес Родригесни сотиб олди.\nАслида мадридликлар ўз сафига Луис Суаресни олиб келиш ниятида эди. Аммо уругвайлик ҳужумчи «Барселона»га кўчиб ўтгач, улар ўз эътиборини Хамесга қаратишди. У айнан шу йили бўлиб ўтган Мундиал кашфиётлардан бирига айланган эди.\nНеймар 222 миллион еврога «Барселона»дан «Пари Сен-Жермен»га кўчиб ўтганидан кейин 80 миллион евронинг қадри жуда пастдек туюлади. Аммо бундай маблағ 2014 йилда жуда кўп ҳисобланарди. Афсуски Хамес ўзига тўланган пулларни умуман оқламади.\nДастлаб у ижобий таассурот қолдирди. «Сантяго Бэрнабэу»да кечган уч мавсумдан дастлабкиси осонроқ кечди. Шунга қарамай, пойтахт жамоаси мавсумни совринсиз якунлади ва бош мураббий Карло Анчелотти жамоа бошқарувини тарк этди. Клубнинг азалий рақиби «Барселона» эса ажойиб ўйин кўрсатиб, требл қайд этди.\nРафа Бенитес Анчелоттининг ўрнига олиб келинди. Испаниялик мураббий Хамесни заҳирада қолдириб Каземирони асосий таркибга қўшганида ОАВ ва мухлислар томонидан жиддий танқидга учради. У клуб президенти ва кўпчиликнинг «талаб ва истакларини инобатга олиб» «Эл Класико»га қарши учрашувда асосий таркибда Хамес ва Данилоларни туширди. Аксига олиб мадридликлар азалий рақибидан йирик 4-0 ҳисобида мағлубиятга учради. Тез орада Бенитес ҳам клуб президентининг унга билдирган ишончига қарамай жамоадан кетди.\nЗинедин Зидан эса клубнинг ёш ўринбосарлари жамоаси – «Кастилья»дан асосий жамоа бошқарувига ўтди. Ҳамма ундан клуб рамзларидан бири – Хамесни асосий таркибга қайтаришига умид қила бошлади. Аммо у ҳам ярим ҳимояни Каземирога ишониб топширди. Мавсум якунида Хамес клуб сафида атиги 21 ўйинда майдонга тушди.\nКейинроқ барчаси маълум бўлдики, колумбиялик футболчи Зиданнинг режаларига умуман кирмайди. У ўтган мавсумда Чемпионлар Лигасида атиги 35 дақида ўйнади. Бу вақт ичида «Реал» икки маротаба совринни ўзиники қилиб олди.\nОхирида жамоани у ва Давоми қуйидаги линкда


Президент Шавкат Мирзиёев Ўзбекистон ўқитувчи ва мураббийларига байрам табриги йўллади – oliymahad.uz\nПрезидент Шавкат Мирзиёев Ўзбекистон ўқитувчи ва мураббийларига байрам табриги йўллади\nШу маънода, бугунги кун ўқитувчиси универсал мутахассис, ҳам ўргатувчи, ҳам ўрганувчи бўлиши, яъни, ўз устида тинимсиз ишлаши, доимо изланиб яшаши керак.\nБизнинг барча саъй-ҳаракатларимиз “Ўзбекистонда энг обрўли инсон муаллим бўлиши керак” деган ғояни амалга оширишга қаратилмоқда. Бунинг учун давлат ва жамият томонидан қанча маблағ, ресурс ва имкониятлар зарур бўлса, барчасини сафарбар этамиз.\nБарчамизга аёнки, бугунги кунда ён-атрофимизда ёшларнинг қалби ва онгини заҳарлаб, уларни тўғри йўлдан оғдиришга қаратилган хавф-хатарлар тобора кучайиб бормоқда.\nБундай мафкуравий хуружларга қарши миллий ғоя асосида барчамиз биргаликда курашмоғимиз, оила, мактаб ва маҳалла ҳамкорлигини мустаҳкамлашимиз зарур.\nБугун таълим-тарбия соҳасида, ҳурматли ўқитувчи\nва мураббийларимиз, фарзандларимиз ҳаётида янги давр бошланмоқда. Бу даврни янада чуқур маъно-мазмун билан тўлдириб, миллий юксалишга эришиш фақат ва фақат ўзимизга, шу йўлда ҳамжиҳатлик билан қаттиқ меҳнат қилишимизга боғлиқ.\n1009100cookie-checkПрезидент Шавкат Мирзиёев Ўзбекистон ўқитувчи ва мураббийларига байрам табриги йўлладиno\nОлдингиСурия ва Ироқдан яна 200 нафар Ўзбекистон фуқаросини қайтариш кутилмоқдаКейингиҲар йили октябрнинг биринчи ҳафтаси «Кексалар ҳафталиги» этиб белгиланди


18 Дек 2019 5027\nСўнгги йилларда Республика олий таълим соҳасида қатор муҳим ислоҳотларни амалга ошириш баробарида кенг кўламли ўзгаришлар рўй берди. Олий ўқув юртлари, жумладан, хорижий шериклар билан ҳамкорликда ташкил этилганлари сони кўпайди, ўқишнинг янги йўналишлари очилди, илмий-тадқиқот фаолияти соҳасидаги ҳамкорлик ривожланмоқда. Буларнинг барчаси миллий таълим тизимини янада юқори босқичга кўтаришга хизмат қилмоқда. Хорижий шериклар билан мустаҳкам алоқаларни йўлга қўйиш ҳам муҳим аҳамиятга эга.\nМамлакатимиз раҳбарияти нафақат иқтисодий, балки маданий-гуманитар соҳаларда ҳам Ўзбекистон-Япония муносабатларини ривожлантиришга катта эътибор қаратмоқда. Ўзбекистон мустақилликка эришгандан буён Япония турли соҳалардаги стратегик муҳим ҳамкорлардан бири бўлиб, кунчиқар юрт билан дўстона муносабатлар бизнес, таълим, маданият ва илм-фан соҳасидаги йирик қўшма лойиҳаларни амалга оширишга хизмат қилмоқда. Президент Шавкат Мирзиёевнинг Японияга расмий ташрифи арафасида Тошкент давлат шарқшунослик институтида нафақат Ўзбекистонда, балки бутун Марказий Осиёда биринчи японшунослик факультети очилди.\nФакультетнинг шаклланиши ички меҳнат бозорида ушбу профилдаги кадрларга бўлган эҳтиёжларнинг ортиб бориши билан боғлиқ. Бундан ташқари, ТошДШИда 1990 йилдан буён япон тили кафедраси мавжуд бўлиб, у бугунги кунда мамлакат иқтисодиётининг турли тармоқларида муваффақиятли фаолият юритаётган кўплаб муносиб мутахассисларни етиштириб берган.\nҚарийб уч ўн йилдан буён япон ўқитувчилари республикада бу йўналишни ривожлантириш учун мустаҳкам ўқув-услубий, илмий асослар яратмоқда. Японшунослик соҳасида мутахассислар тайёрлаш юқори даражада йўлга қўйилган. Кафедрада, жумладан, орасида филологлар, иқтисодчилар, тарихчилар, файласуфлар ва сиёсатшунослар ҳам бўлган икки мингга яқин мутахассис таҳсил олган. Уларнинг аксарияти ҳам Ватанимизда, ҳам хорижда улкан муваффақиятларга эришган.\nТошДШИ Япониянинг етакчи университетлари, хусусан, Цукуба, Васэда, Хосэй, Кансай Гайдай, София ва бошқа кўплаб олий ўқув юртлари билан муваффақиятли ҳамкорлик қилади. 2006 йилда институтда Цукуба университетининг Марказий Осиё маркази очилган бўлиб, 2012 йилдан бошлаб талабаларимиз учун япон профессорларининг маърузалари онлайн тарзда ўтказиб келинмоқда. Маҳаллий мутахассислар билан бир қаторда япониялик ўқитувчи ва олимлар Ўзбекистонда японшуносликнинг ривожланишига катта ҳисса қўшмоқдалар ва шу кунга қадар институтда меҳнат қилишмоқда ҳамда илмий фаолият олиб боришмоқда. Япон филологияси кафедраси фахрий доценти Сугано Рейко қарийб 30 йилдан буён университетда фаолият кўрсатаётган, улкан сонли шарқшунос мутахассислар тайёрлашга беқиёс ҳисса қўшиб келаётганлардан. Умуман олганда, институт ходимлари Япония ташкилотлари ва олий ўқув юртлари кўмагида, янги факультет доирасида янада жадал ривожлантириш мақсадида японшуносликнинг бошқа йўналишларига ҳам туртки берадиган япон тили ва адабиётини ўқитиш усулларини такомиллаштириш борасида улкан ишларни амалга оширмоқда.\nТошДШИ раҳбарияти японшуносликни ривожлантиришга алоҳида эътибор қаратмоқда. Жумладан, институтга 12 йил раҳбарлик қилган профессор Абдураҳим Маннонов шу йилнинг ноябрь ойида олий таълим муассасасида Ўзбекистон-Япония муносабатлари ва японшуносликни ривожлантиришга қўшган ҳиссаси учун Япония ташқи ишлар вазири фахрий ёрлиғига сазовор бўлди. Институтнинг амалдаги ректори Гулчеҳра Рихсиеванинг бевосита раҳбарлигида икки давлат ўртасидаги ҳамкорликни янада чуқурлаштиришга қаратилган қисқа вақт ичида янги факультет очиш бўйича ташкилий масалалар ҳал этилди.\nЯпоншунослик, масалан, хитойшунослик ва арабшунослик, ҳиндшунослик билан таққослаганда, Ўзбекистон учун нисбатан янги соҳа ҳисобланади. Япон тилини ўрганиш бошланиши билан унга бўлган қизиқиш ўса бошлади. ОТМ Япония университетлари билан ўнта шартнома имзолади ва 2012 йилда Япония ҳукумати грантини қўлга киритди. Кунчиқар юртдан мунтазам равишда профессор-ўқитувчилар институтга ташриф буюриб, талабаларга маърузалар ўқийдилар. Видеоконференцалоқа уларни онлайн тарзда ўтказиш имконини беради. Ҳар йили ҳамкор университетларга ўнга яқин талаба стажировкага юборилади. Япониядан ҳам талабалар келади, мазкур ўқув йилида улар сони бештага етди.\n- Албатта, янги факультет фаолиятини такомиллаштириш борасида ҳали қатор муҳим мақсад ва вазифаларимиз бор. Унинг очилиши давлатлар даражасида алоқаларнинг мустаҳкамланишига ҳисса қўшади, бундан ташқари, бу университетда ҳам, умуман мамлакатда ҳам японшуносликнинг чуқурлашишини англатади, - дейди ТошДШИнинг халқаро ҳамкорлик бўйича проректори Элёр Маҳмудов. - Япониялик ҳамкор университетлар ташаббусимизни иштиёқ билан қабул қилди. Япония биз учун барча соҳаларда, жумладан, таълим соҳасида стратегик муҳим ҳамкордир. Японшунослик йўналиши бўйича таълим олаётган талабалар битта факультетга бирлаштирилди. Улар аллақачон бу ерда таҳсил олишмоқда ва сентябрь ойида маълум бир квота ва тегишли йўналишлар бўйича ўқишга қабул қилиш амалга оширилади. Бундан ташқари, ҳар йили институтимизда японшуносликнинг долзарб масалаларига бағишланган конференция ўтказилади, грант маблағлари ва инвестициялар фаол жалб етилади. Шунингдек, япон филологияси кафедрасининг ноёб кутубхонаси ҳам мавжуд. У 1996 йилда очилган ва шу вақтга қадар болалар бадиий адабиётидан тортиб то лингвистика, иқтисод, адабиёт, методика, тилшунослик, Япония тарихига оид илмий нашрларгача бўлган 14 000 нусхадан ортиқ китобга эга. Кутубхона Хосей университети, Тошиба халқаро ҳамкорлик фонди, Ўзбекистон дўстлик жамияти ва Фукушима префектураси, Цукуба университети, Токио чет тиллар университети профессорлари ва бошқа қатор ташкилотларнинг беғараз ёрдами асосида яратилган. Бугунги кунда кутубхонада китобларнинг ноёб нусхалари мавжуд бўлиб, улар ҳар қандай японияликни ҳайратга солиши мумкин. Улар орасида - «Япон адабиётининг классик асарлари тўплами» ҳамда кунчиқар юрт тасвирий санъатига оид китоблар ҳам бор.\nҲозирда факультетда бакалавриат ва магистратуранинг тўртта йўналиши мавжуд бўлиб, улар орасида - филология, хорижий мамлакатлар иқтисодиёти (Япония), сиёсатшунослик, тарих, лингвистика, синхрон таржима йўналишлари мавжуд. Бу ерда жами 200 дан ортиқ талаба таҳсил олади ва ихтисослашган бўлимларда 16 нафар ўқитувчи меҳнат қилади. Ўқув дастури япон тили ўқитиш методикасини ҳисобга олган ҳолда институтда ишлаб чиқилади, жараёнда япон тили дарсликлари ва ўқув адабиётларидан ҳам фойдаланилади.\n- Янги факультет тегишли даражада жиҳозланган ва таъминланган, лекин инвестиция ва грант маблағларини жалб қилишга эҳтиёж мавжуд ҳали, - давом этади Э. Маҳмудов. - Японшунослик йўналиши бугун институтнинг энг талаб катта ва машҳурларидан бири ҳисобланади. Ҳамиша шундай бўлган ва ҳозир тенденция янада кучайган. Япония ёшларимизни нимаси билан ўзига жалб қилади? Табиийки, фандаги технологик тараққиёт, янгиликлар ва илғор ечимлари билан. Японшунос талабалар орасида меҳнатсеварлик, интизомлилик, янги билим олиш истаги кучли чинакам японга хос услуб кўзга ташланади. Мамлакатга қизиқиш йигит-қизларга ҳамиша унинг маданияти, тили, иқтисодиёти, сиёсати ва ҳоказоларни муваффақиятли ўрганишга ёрдам беради. Албатта, ёшларимизнинг японшуносликка нисбатан бундай ёндашуви кўп жиҳатдан икки томонлама алоқаларнинг ривожланаётгани билан ҳам асосланади.


Тошкент давлат иқтисодиёт университети Самарқанд филиалига неча киши ўқишга кирди? - zarnews.uz\nТошкент давлат иқтисодиёт университети Самарқанд филиалига неча киши ўқишга кирди?\nФилиал қабул комиссия томонидан рўйхатга олинган 329 нафар абитуриент 24 август куни Самарқанд педагогика ва хизмат кўрсатиш касб-ҳунар коллежида тест синовлари топширди. Абитуриентларнинг 1 нафари алоқа воситасидан фойдалангани учун имтиҳондан четлатилган.\nБугун тест синовлари натижалари эълон қилинди.\nУнга кўра, 25 нафар абитуриент Тошкент давлат иқтисодиёт университети Самарқанд филиали талабаси сифатида рўйхатга олинадиган бўлди.\nЭслатиб ўтамиз, Тошкент давлат иқтисодиёт университети Германиянинг Вайенштефан-Триздорф амалий билимлар университети билан жорий йилнинг январь ойида ҳамкорлик меморандуми имзолаган.\nУшбу ҳужжатга асосан, Тошкент давлат иқтисодиёт университети Самарқанд филиали ташкил қилинганди.\nФилиал талабалари икки йил Самарқандда, бир йилу олти ой Германиянинг Вайенштефан-Триздорф амалий билимлар университетида таълим олади. Сўнгги олти ойда олган билимларини Самарқандда амалиётда мустаҳкамлайди.\nТалабаларнинг таълим олиши учун Самарқанд молия коллежидан жой ажратилган. Барчаси тўлов контракт асосида озиқ-овқат тизимларини бошқариш иқтисодиёти йўналишида таълим оладиган талабалар учун 2019-2020 ўқув йили 1 октябрдан бошланади.


Навоийда очилганига бир йил бўлмаган 4 миллиардлик боғча авария холатига келиб қолди - EFFECT.UZ\n. 12:15 | 15.10.2020\nНавоий вилояти Конимех туманида жойлашган 2 “Олтин калит” МТМ 2020 йил йил февраль ойида тантанали равишда ишга топширилган эди.\nҲозирги кунда ушбу МТМ карантин чекловлари енгиллаштирилгандан сўнг қайта фаолият олиб бориш ўрнига яна қайта таъмирлаш ишлари бошланиб юборилди.\nМТМ 4 миллиард сўмга янги бино қурилган бўлиб ҳозирги ҳолати жуда ачинарли ҳолатга тушиб қолган орадан бир йил утмай авария ҳолатига келиб қолган.\nБоғча деворларида катта ёриқлар пайдо бўлиб боғчани бир томонга қараб чўккани яққол кўриниб турибди.\nҲозирда ушбу боғча тарбиячилар қурувчиларнинг хато камчиликларини бартараф қилиш билан овора.\nАгар бу боғчада бир йил ўтмай шу ҳолатга келган экан бу боғча яна қанча фаолият кўрсатиши мумкин деган савол туғилади?\nБоғчадан олинган фотосуратлар